ΚΑΝΟΝΙΣΜΟΣ (ΕΟΚ) αριθ. 714/90 ΤΟΥ ΣΥΜΒΟΥΛΙΟΥ της 5ης Μαρτίου 1990 σχετικά με την εφαρμογή της απόφασης αριθ. 2/90 του συμβουλίου των υπουργών ΑΚΕ-ΕΟΚ για τα μεταβατικά μέτρα που ισχύουν από 1ης Μαρτίου 1990

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 113 και 235,

την πρόταση της Επιτροπής (1),

τη γνώμη του Ευρωπαϊκού Κοινοβουλίου (2),

Εκτιμώντας:

ότι η τρίτη σύμβαση ΑΚΕ-ΕΟΚ η οποία υπεγράφη στη Λομέ στις 8 Δεκεμβρίου 1984 έληξε στις 28 Φεβρουαρίου 1990-

ότι η τέταρτη σύμβαση ΑΚΕ-ΕΟΚ η οποία υπεγράφη στη Λομέ στις 15 Δεκεμβρίου 1989 δεν θα μπορέσει να αρχίσει να ισχύει κατά την ημερομηνία αυτή-

ότι η επιτροπή των πρέσβεων ΑΚΕ-ΕΟΚ ενέκρινε, στα πλαίσια των αρμοδιοτήτων που της μεταβιβάστηκαν με την απόφαση αριθ. 1/90 του συμβουλίου των υπουργών ΑΚΕ-ΕΟΚ και δυνάμει των διατάξεων του άρθρου 291 τρίτο εδάφιο της τρίτης συμβασης ΑΚΕ-ΕΟΚ, τα αναγκαία μεταβατικά μέτρα εφαρμοστέα, από την 1η Μαρτίου 1990 και μέχρις ότου αρχίσει να ισχύει η τέταρτη σύμβαση-

ότι είναι αναγκαίο να εφαρμοστεί η απόφαση αυτή εντός της Κοινότητας,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η απόφαση αριθ. 2/90 του συμβουλίου των υπουργών ΑΚΕ-ΕΟΚ της 27ης Φεβρουαρίου 1990 για τα μεταβατικά μέτρα που πρέπει να εφαρμοστούν από την 1η Μαρτίου 1990, εφαρμόζεται στην Κοινότητα μέχρι τις 28 Φεβρουαρίου 1991 το αργότερο, με την επιφύλαξη ευνοϊκότερων αυτόνομων διατάξεων που θα λάβει η Κοινότητα όσον αφορά την εισαγωγή γεωργικών προϊόντων και ορισμένων εμπορευμάτων που προέρχονται από τη μεταποίηση γεωργικών προϊόντων καταγωγής των κρατών ΑΚΕ.

Το κείμενο της απόφασης επισυνάπτεται στον παρόντα κανονισμό.

Άρθρο 2

Ο παρών κανονισμός αρχίζει να ισχύει την επομένη της δημοσειεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1 Μαρτίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 5 Μαρτίου 1990.

Για το Συμβούλιο

Ο Πρόεδρος

G. COLLINS

(1) ΕΕ αριθ. C 44 της 24. 2. 1990, σ. 37.

(2) ΕΕ αριθ. C 68 της 19. 3. 1990.

ΑΠΟΦΑΣΗ αριθ. 2/90 ΤΟΥ ΣΥΜΒΟΥΛΙΟΥ ΤΩΝ ΥΠΟΥΡΓΩΝ ΑΚΕ-ΕΟΚ της 27ης Φεβρουαρίου 1990 για τα μεταβατικά μέτρα που πρέπει να εφαρμοστούν από την 1η Μαρτίου 1990

Η ΕΠΙΤΡΟΠΗ ΤΩΝ ΠΡΕΣΒΕΩΝ ΑΚΕ-ΕΟΚ,

Έχοντας υπόψη:

την τρίτη σύμβαση ΑΚΕ-ΕΟΚ, η οποία υπεγράφη στη Λομέ στις 8 Δεκεμβρίου 1984, και ιδίως το άρθρο 291 τρίτο εδάφιο,

την απόφαση αριθ. 1/90 του συμβουλίου των υπουργών ΑΚΕ-ΕΟΚ της 22ας Φεβρουαρίου 1990 για τη μεταβίβαση αρμοδιοτήτων στην επιτροπή των πρέσβεων ΑΚΕ-ΕΟΚ όσον αφορά τη θέσπιση μεταβατικών μέτρων κατά τη λήξη της τρίτης σύμβασης ΑΚΕ-ΕΟΚ,

Εκτιμώντας ότι είναι αναγκαίο να θεσπιστούν, ως μεταβατικά μέτρα που θα ισχύουν μέχρις ότου αρχίσει να ισχύει η τέταρτη σύμβαση ΑΚΕ-ΕΟΚ, η οποία υπεγράφη στη Λομέ στις 15 Δεκεμβρίου 1989, οι ενδεδειγμένες διατάξεις έτσι ώστε είτε να διατηρηθούν σε εφαρμογή οι κατάλληλες διατάξεις της τρίτης σύμβασης ΑΚΕ-ΕΟΚ, είτε να τεθούν σε προκαταβολική εφαρμογή ορισμένες διατάξεις της τέταρτης σύμβασης ΑΚΕ-ΕΟΚ,

ΑΠΟΦΑΣΙΖΕΙ:

Άρθρο 1

Εξακολουθούν να εφαρμόζονται και μετά τις 28 Φεβρουαρίου 1990 οι ακόλουθες διατάξεις της τρίτης σύμβασης ΑΚΕ-ΕΟΚ, καθώς και οι πράξεις που εκδόθηκαν σε εφαρμογή των διατάξεων αυτών:

α) οι γενικές διατάξεις της συνεργασίας ΑΚΕ-ΕΟΚ, που αφορούν τους στόχους και τους προσανατολισμούς της σύμβασης στους κύριους τομείς της συνεργασίας καθώς και τις αρχές που διέπουν τα μέσα της συνεργασίας, όπως περιλαμβάνονται στο πρώτο μέρος, κεφάλαια 2 και 3-

β)οι διατάξεις σχετικά με τους τομείς της συνεργασίας, που περιλαμβάνονται στο δεύτερο μέρος-

γ)με την επιφύλαξη του άρθρου 5 δεύτερο εδάφιο της παρούσας απόφασης, οι διατάξεις σχετικά με το σύστημα σταθεροποίησης των εσόδων από τις εξαγωγές που περιλαμβάνονται στο τρίτο μέρος, τίτλος ΙΙ, κεφάλαιο 1-

δ)οι διατάξεις σχετικά με τα μεταλλευτικά προϊόντα που περιλαμβάνονται στο τρίτο μέρος, τίτλος ΙΙ, κεφάλαιο 3- εντούτοις οι αιτήσεις χρηματοδοτικής παρέμβασης, που προβλέπονται από το κεφάλαιο αυτό, πρέπει να υποβληθούν το αργότερο στις 31 Οκτωβρίου 1990-

ε)οι διατάξεις σχετικά με την οικονομική και τεχνική συνεργασία που περιλαμβάνονται στο τρίτο μέρος, τίτλος ΙΙΙ, καθώς και στο παράρτημα ΧΧΧΙ-

στ)οι διατάξεις σχετικά με τις επενδύσεις, τις κινήσεις κεφαλαίων, την εγκατάσταση και τις υπηρεσίες που περιλαμβάνονται στο τρίτο μέρος, τίτλος IV-

ζ)οι διατάξεις σχετικά με τις λιγότερο ανεπτυγμένες, μεσόγειες και νησιωτικές χώρες που περιλαμβάνονται στο τρίτο μέρος, τίτλος V-

η)οι τελικές διατάξεις που περιλαμβάνονται στο πέμπτο μέρος, με εξαίρεση τα άρθρα 285, 286, 290 και στο άρθρο 291 εδάφια 1 και 2,

θ)οι διατάξεις για τα προνόμια και τις ασυλίες που περιλαμβάνονται στο πρωτόκολλο αριθ. 3.

Άρθρο 2

1. Οι κάτωθι διατάξεις της τέταρτης σύμβασης ΑΚΕ-ΕΟΚ τίθενται σε προκαταβολική εφαρμογή την 1η Μαρτίου 1990:

α) οι γενικές διατάξεις της συνεργασίας ΑΚΕ-ΕΟΚ που αφορούν τους στόχους και τις αρχές της συνεργασίας καθώς και τα όργανα, όπως περιλαμβάνονται στο πρώτο μέρος, κεφάλαια 1 και 5, στο τέταρτο μέρος, καθώς και στο πρωτόκολλο αριθ. 2-

β)οι διατάξεις σχετικά με την εμπορική συνεργασία που περιλαμβάνονται στο τρίτο μέρος, τίτλος Ι-

γ)το άρθρο 364 σχετικά με την προσχώρηση της Ναμίμπια-

δ)οι διατάξεις σχετικά με τον ορισμό της έννοιας των "καταγομένων προϊόντων" ή "προϊόντων καταγωγής" και τις μεθόδους διοικητικής συνεργασίας που περιλαμβάνονται στο πρωτόκολλο αριθ. 1 καθώς και στα σχετικά παραρτήματα-

ε)οι διατάξεις για την εφαρμογή του άρθρου 178, που περιλαμβάνονται στο πρωτόκολλο αριθ. 4-

στ)οι διατάξεις για τις μπανάνες που περιλαμβάνονται στο πρωτόκολλο αριθ. 5-

ζ)οι διατάξεις για το ρούμι που περιλαμβάνονται στο πρωτόκολλο αριθ. 6-

η)οι διατάξεις για το βόειο κρέας που περιλαμβάνονται στο πρωτόκολλο αριθ. 7 και τα σχετικά παραρτήματα-

θ)οι διατάξεις για προϊόντα που υπάγονται στη συνθήκη ΕΚΑΧ και περιλαμβάνονται στο πρωτόκολλο αριθ. 9.

2. Από την 1η Μαρτίου 1990, εφαρμόζονται μεταξύ της Κοινότητας και οποιουδήποτε νέου κράτους ΑΚΕ υπογράφει την τέταρτη σύμβαση ΑΚΕ-ΕΟΚ οι διατάξεις που αναφέρονται στην παράγραφο 1.

3. Οι διατάξεις που αναφέρονται στην παράγραφο 1 στοιχεία β), δ), στ), ζ), η) και θ) παρατίθενται στα παραρτήματα της παρούσας απόφασης.

Άρθρο 3

Η επιτροπή βιομηχανικής συνεργασίας εξουσιοδοτείται να ασκήσει τις αναγκαίες αρμοδιότητες:

- για να εξασφαλίσει τη συνέχιση της λειτουργίας του κέντρου βιομηχανικής συνεργασίας, μέχρις ότου αρχίσει να ισχύει η τέταρτη σύμβαση ΑΚΕ-ΕΟΚ,

-για να προετοιμάσει την έναρξη ισχύος των νέων διατάξεων και, ιδίως, να συστήσει το γνωμοδοτικό συμβούλιο και το διοικητικό συμβούλιο που προβλέπονται στο δεύτερο μέρος, τίτλος V.

Άρθρο 4

Υπό την εποπτεία της επιτροπής των πρέσβεων, η υποεπιτροπή συνεργασίας για τη γεωργική και αγροτική ανάπτυξη εξουσιοδοτείται να ασκήσει τις αναγκαίες αρμοδιότητες για να εξασφαλίσει τη συνέχιση της λειτουργίας του τεχνικού κέντρου γεωργικής και αγροτικής συνεργασίας μέχρις ότου αρχίσει να ισχύει η τέταρτη σύμβαση ΑΚΕ-ΕΟΚ.

Άρθρο 5

Η εφαρμογή του συστήματος σταθεροποίησης των εσόδων από τις εξαγωγές στα πλαίσια της τρίτης σύμβασης ΑΚΕ-ΕΟΚ συνεχίζει να εκτελείται υπό τους ιδίους όρους με αυτούς που προβλέπονται στη σύμβαση αυτή.

Οι διατάξεις του άρθρου 156 της εν λόγω σύμβασης εξακολουθούν να εφαρμόζονται, η δε διάρκεια ισχύος τους παρατείνεται μέχρις ότου αρχίσει να ισχύει η τέταρτη σύμβαση ΑΚΕ-ΕΟΚ.

Άρθρο 6

Η εφαρμογή της οικονομικής και τεχνικής συνεργασίας και του συστήματος ενίσχυσης των μεταλλευτικών σχεδίων και προγραμμάτων στα πλαίσια της τρίτης σύμβασης ΑΚΕ-ΕΟΚ εξακολουθεί να εκτελείται υπό τους ιδίους όρους με αυτούς που προβλέπονται στη σύμβαση αυτή.

Κατά παρέκκλιση του άρθρου 178 παράγραφος 2 και του άρθρου 205 παράγραφος 3 της εν λόγω σύμβασης, παρατείνεται η προθεσμία που ορίζεται στα άρθρα αυτά δυνάμει αντιστοίχως των χρηματοδοτήσεων Sysmin, της βοήθειας έκτακτης ανάγκης και της βοήθειας στους πρόσφυγες και επαναπατριζόμενους μέχρις ότου αρχίσει να ισχύει η τέταρτη σύμβαση ΑΚΕ-ΕΟΚ. Με την επιφύλαξη του άρθρου 1 στοιχείο δ) της παρούσας απόφασης, η Κοινότητα εξουσιοδοτείται να συνεχίσει τις αναλήψεις υποχρεώσεών της στα πλαίσια αυτά μέχρι την ημερομηνία αυτή.

Άρθρο 7

Τα κράτη ΑΚΕ, τα κράτη μέλη και η Κοινότητα υποχρεούνται, στα πλαίσια των αντιστοίχων αρμοδιοτήτων τους, να λάβουν τα μέτρα που απαιτεί η εκτέλεση της παρούσας απόφασης.

Άρθρο 8

Η παρούσα απόφαση αρχίζει να ισχύει την 1η Μαρτίου 1990.

Εφαρμόζεται μέχρι την έναρξη ισχύος των νέων διατάξεων για τους ίδιους τομείς και το αργότερο μέχρι τις 28 Φεβρουαρίου 1991, εκτός εάν αποφασισθεί από κοινού παράτασή της.

Βρυξέλλες, 27 Φεβρουαρίου 1990.

Για το συμβούλιο των υπουργών ΑΚΕ-ΕΟΚ

Από την επιτροπή των πρέσβεων ΑΚΕ-ΕΟΚ

Ο Πρόεδρος

J. CAMPBELL

ΠΑΡΑΡΤΗΜΑ Ι (ΤΕΤΑΡΤΗ ΣΥΜΒΑΣΗ ΑΚΕ-ΕΟΚ) ΜΕΡΟΣ ΤΡΙΤΟ ΤΑ ΜΕΣΑ ΣΥΝΕΡΓΑΣΙΑΣ ΑΚΕ-ΕΟΚ ΤΙΤΛΟΣ Ι

ΕΜΠΟΡΙΚΗ ΣΥΝΕΡΓΑΣΙΑ

Κεφάλαιο 1

Γενικό καθεστώς των συναλλαγών

^

Άρθρο 167

1. Ο σκοπός της παρούσας σύμβασης, στο πεδίο της εμπορικής συνεργασίας, είναι η προώθηση του εμπορίου, τόσο μεταξύ κρατών ΑΚΕ και Κοινότητας, λαμβάνοντας υπόψη το αντίστοιχο επίπεδο ανάπτυξής τους, όσο και μεταξύ των κρατών ΑΚΕ.

2. Κατά την επιδίωξη του σκοπού αυτού, ιδιαίτερη προσοχή δίδεται στην εξασφάλιση πρόσθετων πραγματικών πλεονεκτημάτων για τις εμπορικές συναλλαγές των κρατών ΑΚΕ με την Κοινότητα καθώς και στη βελτίωση των όρων πρόσβασης των προϊόντων τους στην αγορά, προκειμένου να επιταχυνθεί ο ρυθμός αύξησης του εμπορίου τους και ιδίως της ροής των εξαγωγών τους προς την Κοινότητα και να εξασφαλιστεί μια καλύτερη ισορροπία στις εμπορικές συναλλαγές των συμβαλλομένων μερών.

3. Για το σκοπό αυτό τα συμβαλλόμενα μέρη εφαρμόζουν τις διατάξεις του παρόντος τίτλου καθώς και τα άλλα κατάλληλα μέτρα που περιλαμβάνονται στον τίτλο ΙΙΙ του παρόντος μέρους, καθώς και στο δεύτερο μέρος της παρούσας σύμβασης. Άρθρο 168

1. Τα προϊόντα καταγωγής των κρατών ΑΚΕ εισάγονται στην Κοινότητα άνευ δασμών και φόρων ισοδυνάμου αποτελέσματος.

2. α) Τα προϊόντα καταγωγής των κρατών ΑΚΕ:

- τα οποία απαριθμούνται στον πίνακα του παραρτήματος ΙΙ της συνθήκης, όταν υπόκεινται σε κοινή οργάνωση της αγοράς κατά την έννοια του άρθρου 40 της συνθήκης, ή

-τα οποία, κατά την εισαγωγή στην Κοινότητα, υπόκεινται σε ειδική ρύθμιση ως συνέπεια της εφαρμογής της κοινής γεωργικής πολιτικής,

εισάγονται στην Κοινότητα, κατά παρέκκλιση από το γενικό καθεστώς που ισχύει έναντι των τρίτων χωρών, σύμφωνα με τις ακόλουθες διατάξεις:

i) εισάγονται άνευ δασμών τα προϊόντα για τα οποία οι ισχύουσες κατά τη στιγμή της εισαγωγής τους κοινοτικές διατάξεις δεν προβλέπουν την εφαρμογή, εκτός από δασμούς, κανενός άλλου μέτρου σχετικά με την εισαγωγή τους,

ii)για τα άλλα προϊόντα πλην των αναφερομένων στο σημείο i) η Κοινότητα λαμβάνει τα αναγκαία μέτρα προκειμένου να τους εξασφαλίσει ευνοϊκότερη μεταχείριση από εκείνη που παρέχεται για τα ίδια προϊόντα στις τρίτες χώρες οι οποίες απολαύουν της ρήτρας του μάλλον ευνοουμένου κράτους-

β)αν, κατά τη διάρκεια εφαρμογής της παρούσας σύμβασης, τα κράτη ΑΚΕ ζητήσουν να ισχύσει ειδικό καθεστώς για νέα είδη γεωργικής παραγωγής για τα οποία δεν ισχύει τέτοιο καθεστώς κατά την έναρξη ισχύος της παρούσας σύμβασης, η Κοινότητα εξετάζει τις αιτήσεις αυτές σε συνεννόηση με τα κράτη ΑΚΕ-

γ)κατά παρέκκλιση των όσων προηγούνται, στα πλαίσια των προνομιακών σχέσεων και του ειδικού χαρακτήρα της συνεργασίας ΑΚΕ-ΕΟΚ, η Κοινότητα εξετάζει χωριστά τις αιτήσεις των κρατών ΑΚΕ για προτιμησιακή πρόσβαση των γεωργικών προϊόντων τους στην κοινοτική αγορά και γνωστοποιεί την απόφασή της όσον αφορά αυτές τις δεόντως αιτιολογημένες αιτήσεις ει δυνατόν εντός τετραμήνου και πάντως το αργότερο εντός εξαμήνου από την ημερομηνία υποβολής τους.

Στα πλαίσια των διατάξεων του στοιχείου α) σημείο ii), η Κοινότητα αποφασίζει έχοντας ιδίως υπόψη τις παραχωρήσεις που έχουν χορηγηθεί σε τρίτες αναπτυσσόμενες χώρες, λαμβάνει δε επίσης υπόψη τις δυνατότητες που προσφέρει η αγορά εκτός εποχής-

δ)το καθεστώς που προβλέπεται στο στοιχείο α) αρχίζει να ισχύει ταυτόχρονα με την παρούσα σύμβαση και εξακολουθεί να ισχύει καθόλη τη διάρκεια αυτής.

Πάντως, αν η Κοινότητα κατά τη διάρκεια της εφαρμογής της παρούσας σύμβασης:

-υποβάλει ένα ή περισσότερα προϊόντα σε κοινή οργάνωση αγοράς ή σε ιδιαίτερη ρύθμιση ως συνέπεια της εφαρμογής της κοινής γεωργικής πολιτικής, επιφυλάσσεται να προσαρμόσει κατόπιν διαβουλεύσεων στα πλαίσια του συμβουλίου των υπουργών το καθεστώς εισαγωγής αυτών των προϊόντων καταγωγής των κρατών ΑΚΕ. Στην περίπτωση αυτή εφαρμόζονται οι διατάξεις του στοιχείου α),

-τροποποιήσει μια κοινή οργάνωση της αγοράς ή μια ιδιαίτερη ρύθμιση που αποτελεί συνέπεια της εφαρμογής της κοινής γεωργικής πολιτικής, επιφυλάσσεται να τροποποιήσει κατόπιν διαβουλεύσεων στο πλαίσιο του συμβουλίου των υπουργών το καθεστώς που έχει οριστεί για τα προϊόντα καταγωγής κρατών ΑΚΕ. Στην περίπτωση αυτή, η Κοινότητα αναλαμβάνει την υποχρέωση να διατηρήσει υπέρ των προϊόντων καταγωγής των κρατών ΑΚΕ πλεονεκτική μεταχείριση συγκρίσιμη με εκείνην που ίσχυε προηγουμένως για τα προϊόντα αυτά σε σχέση με προϊόντα καταγωγής τρίτων χωρών οι λοποίες απολαύουν της ρήτρας του μάλλον ευνοουμένου κράτους-

ε)όταν η Κοινότητα σχεδιάζει τη σύναψη προτιμησιακής συμφωνίας με τρίτα κράτη, πληροφορεί σχετικά τα κράτη ΑΚΕ. Με αίτηση των κρατών ΑΚΕ λαμβάνουν χώρα διαβουλεύσεις προκειμένου να διαφυλαχθούν τα συμφέροντά τους. Άρθρο 169

1. Η Κοινότητα δεν επιβάλλει ποσοτικούς περιορισμούς ή μέτρα ισοδύναμου αποτελέσματος κατά τις εισαγωγές προϊόντων καταγωγής κρατών ΑΚΕ.

2. Πάντως, η παράγραφος 1 εφαρμόζεται με την επιφύλαξη του καθεστώτος εισαγωγής των προϊόντων που αναφέρονται στο άρθρο 168 παράγραφος 2 στοιχείο α) πρώτη περίπτωση.

Η Κοινότητα πληροφορεί τα κράτη ΑΚΕ σχετικά με την κατάργηση των απομενόντων ποσοτικών περιορισμών για τα προϊόντα αυτά. Άρθρο 170

1. Οι διατάξεις του άρθρου 169 δεν αντιτίθενται στις απαγορεύσεις ή στους περιορισμούς εισαγωγών, εξαγωγών ή διαμετακομίσεων που δικαιολογούνται από λόγους δημοσίας ηθικής, δημοσίας τάξεως, δημοσίας ασφαλείας, προστασίας της υγείας και της ζωής των ανθρώπων και των ζώων ή προφύλαξης των φυτών, προστασίας των εθνικών θησαυρών που έχουν καλλιτεχνική, ιστορική ή αρχαιολογική αξία, ή προστασίας της βιομηχανικής και εμπορικής ιδιοκτησίας.

2. Οι απαγορεύσεις ή οι περιορισμοί αυτοί δεν δύνανται σε καμία περίπτωση να αποτελέσουν μέσο αυθαίρετων διακρίσεων ούτε συγκεκαλυμμένο περιορισμό στο εμπόριο εν γένει.

Στην περίπτωση που η εφαρμογή των μέτρων της παραγράφου 1 θίγει τα συμφέροντα ενός ή περισσοτέρων κρατών ΑΚΕ, κατόπιν αιτήσεώς τους λαμβάνουν χώρα διαβουλεύσεις σύμφωνα με τις διατάξεις του άρθρου 12 δεύτερο εδάφιο για την εξεύρεση ικανοποιητικής λύσης.

3. Οι διατάξεις σχετικά με τη διακίνηση επικίνδυνων και ραδιενεργών αποβλήτων περιέχονται στο δεύτερο μέρος, τίτλος Ι της σύμβασης. Άρθρο 171

Το καθεστώς εισαγωγής των προϊόντων καταγωγής κρατών ΑΚΕ δεν δύναται να είναι ευνοϊκότερο από τη μεταχείριση που ισχύει κατά τις συναλλαγές μεταξύ των κρατών μελών της Κοινότητας. Άρθρο 172

Αν νέα μέτρα ή μέτρα προβλεπόμενα στο πλαίσιο προγραμμάτων προσέγγισης των νομοθετικών και κανονιστικών διατάξεων που έχει θεσπίσει η Κοινότητα προκειμένου να διευκολύνει την κυκλοφορία των εμπορευμάτων υπάρχει κίνδυνος να θίγουν τα συμφέροντα ενός ή περισσοτέρων κρατών ΑΚΕ, η Κοινότητα ενημερώνει σχετικά τα κράτη ΑΚΕ, μέσω του συμβουλίου των υπουργών, πριν από τη λήψη τους.

Προκειμένου να μπορέσει η Κοινότητα να λάβει υπόψη τα συμφέροντα των ενδιαφερομένων κρατών ΑΚΕ, λαμβάνουν χώρα διαβουλεύσεις κατόπιν αιτήσεώς τους, σύμφωνα με τις διατάξεις του άρθρου 12 παράγραφος 2 για την εξεύρεση ικανοποιητικής λύσης. Άρθρο 173

1. Αν υφιστάμενες κοινοτικές ρυθμίσεις που έχουν θεσπισθεί για τη διευκόλυνση της κυκλοφορίας των εμπορευμάτων θίγουν τα συμφέροντα ενός ή περισσοτέρων κρατών ΑΚΕ, ή αν τα συμφέροντα αυτά θίγονται από την ερμηνεία, την εφαρμογή ή την υλοποίηση των ρυθμίσεων αυτών, λαμβάνουν χώρα διαβουλεύσεις κατόπιν αιτήσεως των ενδιαφερομένων κρατών ΑΚΕ για την εξεύρεση ικανοποιητικής λύσης.

2. Προκειμένου να εξευρεθεί ικανοποιητική λύση τα κράτη ΑΚΕ δύνανται να φέρουν επίσης ενώπιον του συμβουλίου των υπουργών κάθε άλλο πρόβλημα σχετικά με την κυκλοφορία των εμπορευμάτων το οποίο προκύπτει από μέτρα τα οποία λαμβάνουν ή σχεδιάζουν να λάβουν τα κράτη μέλη.

3. Τα αρμόδια όργανα της Κοινότητας ενημερώνουν, στο μέτρο του δυνατού, το συμβούλιο των υπουργών σχετικά με τέτοια μέτρα προκειμένου να εξασφαλιστούν αποτελεσματικές διαβουλεύσεις. Άρθρο 174

1. Δεδομένων των σημερινών αναπτυξιακών τους αναγκών, τα κράτη ΑΚΕ δεν δεσμεύονται, κατά τη διάρκεια της παρούσας σύμβασης και όσον αφορά την εισαγωγή προϊόντων καταγωγής Κοινότητας, να αναλάβουν υποχρεώσεις αντίστοιχες προς τις υποχρεώσεις που αναλαμβάνει η Κοινότητα δυνάμει του παρόντος κεφαλαίου έναντι των εισαγωγών προϊόντων καταγωγής κρατών ΑΚΕ.

2. α) Στα πλαίσια των συναλλαγών τους με την Κοινότητα, τα κράτη ΑΚΕ δεν κάνουν καμιά διάκριση μεταξύ των κρατών μελών και παρέχουν στην Κοινότητα μεταχείριση όχι λιγότερο ευνοϊκή από τη μεταχείριση του μάλλον ευνοούμενου κράτους-

β)με την επιφύλαξη των ειδικών διατάξεων της παρούσας σύμβασης, η Κοινότητα δεν ασκεί καμιά διάκριση μεταξύ των κρατών ΑΚΕ στον εμπορικό τομέα-

γ)η μεταχείριση του μάλλον ευνοούμενου κράτους που αναφέρεται στο στοιχείο α) δεν εφαρμόζεται κατά τις οικονομικές και εμπορικές σχέσεις μεταξύ των κρατών ΑΚΕ ή μεταξύ ενός ή περισσοτέρων κρατών ΑΚΕ και άλλων αναπτυσσόμενων χωρών. Άρθρο 175

Κάθε συμβαλλόμενο μέρος κοινοποιεί το δασμολόγιό του στο συμβούλιο των Υπουργών εντός προθεσμίας τριών μηνών μετά την έναρξη ισχύος της παρούσας σύμβασης, εκτός αν τούτο έχει ήδη γίνει κατ' εφαρμογή των προηγούμενων συμβάσεων ΑΚΕ-ΕΟΚ. Κοινοποιεί επίσης κάθε μεταγενέστερη τροποποίηση του δασμολογίου του μόλις τεθεί σε ισχύ. Άρθρο 176

1. Για την εφαρμογή του παρόντος κεφαλαίου, η έννοια "καταγόμενα προϊόντα" ή "προϊόντα καταγωγής", καθώς και οι μέθοδοι διοικητικής συνεργασίας που συνδέονται με αυτήν ορίζονται στο πρωτόκολλο αριθ. 1.

2. Το συμβούλιο των υπουργών δύναται να επιφέρει οποιαδήποτε τροποποίηση στο πρωτόκολλο αριθ. 1.

3. Αν η έννοια "καταγόμενα προϊόντα" ή "προϊόντα καταγωγής" για ένα ορισμένο προϊόν δεν έχει ακόμη ορισθεί κατ' εφαρμογή των παραγράφων 1 ή 2, κάθε συμβαλλόμενο μέρος εξακολουθεί να εφαρμόζει τις δικές του ρυθμίσεις. Άρθρο 177

1. Αν η εφαρμογή του παρόντος κεφαλαίου προκαλεί σοβαρές διαταραχές σε έναν τομέα οικονομικής δραστηριότητας της Κοινότητας ή ενός ή περισσοτέρων κρατών μελών, ή θέτει σε κίνδυνο την εξωτερική τους οικονομική σταθερότητα, ή αν ανακύψουν δυσχέρειες που υπάρχει κίνδυνος να προκαλέσουν επιδείνωση σε έναν τομέα δραστηριότητας της Κοινότητας ή μιας περιοχής της, η Κοινότητα δύναται να λάβει ή να εξουσιοδοτήσει το ενδιαφερόμενο κράτος μέλος να λάβει μέτρα διασφάλισης. Τα μέτρα αυτά, η διάρκεια και ο τρόπος εφαρμογής τους κοινοποιούνται αμελλητί στο συμβούλιο των υπουργών.

2. Η Κοινότητα και τα κράτη μέλη της αναλαμβάνουν την υποχρέωση να μην εφαρμόζουν άλλα μέσα για λόγους προστατευτισμού, ή για να παρεμποδίσουν διαρθρωτικές εξελίξεις. Η Κοινότητα δεν προσφεύγει σε μέτρα διασφάλισης με παρεμφερές αποτέλεσμα.

3. Αυτά τα μέτρα διασφάλισης πρέπει να περιορίζονται σε εκείνα που προκαλούν τις μικρότερες δυνατές διαταραχές στο εμπόριο μεταξύ των συμβαλλομένων μερών για την πραγματοποίηση των σκοπών της παρούσας σύμβασης και δεν επιτρέπεται να υπερβαίνουν τα όρια του απολύτως απαραίτητου για την αντιμετώπιση των παρουσιαζομένων δυσχερειών.

4. Κατά τη στιγμή της εφαρμογής τους, τα μέτρα διασφάλισης λαμβάνουν υπόψη το υφιστάμενο επίπεδο εξαγωγών των οικείων κρατών ΑΚΕ προς την Κοινότητα και τις δυνατότητες ανάπτυξής τους. Άρθρο 178

1. Για την εφαρμογή της ρήτρας διασφάλισης λαμβάνουν χώρα προκαταρκτικές διαβουλεύσεις, είτε πρόκειται για την αρχική εφαρμογή είτε για την παράταση αυτών των μέτρων. Η Κοινότητα παρέχει στο κράτη ΑΚΕ κάθε απαραίτητη πληροφορία για τις διαβουλεύσεις αυτές καθώς και τα στοιχεία που επιτρέπουν να διαπιστωθεί σε ποιο βαθμό οι εισαγωγές ενός ορισμένου προϊόντος προέλευσης ενός ή περισσοτέρων κρατών ΑΚΕ έχουν προκαλέσει τα αποτελέσματα που αναφέρονται στο άρθρο 177 παράγραφος 1.

2. Εφόσον έχουν πραγματοποιηθεί διαβουλεύσεις, τα μέτρα διασφάλισης ή οποιαδήποτε διευθέτηση που συμφωνείται μεταξύ των οικείων κρατών ΑΚΕ και της Κοινότητας αρχίζουν να ισχύουν κατά το πέρας των διαβουλεύσεων αυτών.

3. Πάντως, οι προηγούμενες διαβουλεύσεις που προβλέπονται στις παραγράφους 1 και 2 δεν κωλύουν την τυχόν άμεση λήψη αποφάσεων από την Κοινότητα ή τα κράτη μέλη της, σύμφωνα με το άρθρο 177 παράγραφος 1, εφόσον ειδικές περιστάσεις καθιστούν τις αποφάσεις αυτές αναγκαίες.

4. Προκειμένου να διευκολυνθεί η εξέταση των γεγονότων που θα ήταν δυνατό να προκαλέσουν διαταραχές της αγοράς, εγκαθιδρύεται μηχανισμός για την εξασφάλιση της στατιστικής παρακολούθησης ορισμένων εξαγωγών των κρατών ΑΚΕ προς την Κοινότητα.

5. Τα συμβαλλόμενα μέρη αναλαμβάνουν την υποχρέωση να πραγματοποιούν τακτικές διαβουλεύσεις για την εξεύρεση ικανοποιητικής λύσης στα προβλήματα τα οποία θα ήταν δυνατόν να προκαλέσει η εφαρμογή της ρήτρας δασφάλισης.

6. Τόσο οι προηγούμενες όσο και οι τακτικές διαβουλεύσεις καθώς και ο μηχανισμός παρακολούθησης που αναφέρονται στις παραγράφους 1 έως 5 εφαρμόζονται σύμφωνα με το πρωτόκολλο αριθ. 4. Άρθρο 179

Το συμβούλιο των υπουργών, κατόπιν αιτήσεως κάθε ενδιαφερομένου συμβαλλομένου μέρους, εξετάζει τις οικονομικές και κοινωνικές επιπτώσεις της εφαρμογής της ρήτρας διασφάλισης. Άρθρο 180

Σε περίπτωση θέσπισης, τροποποίησης ή κατάργησης των μέτρων διασφάλισης δίνεται ιδιαίτερη προσοχή στα συμφέροντα των λιγότερο αναπτυγμένων, μεσογείων και νησιωτικών κρατών ΑΚΕ.

Άρθρο 181

Προκειμένου να εξασφαλιστεί η αποτελεσματική εφαρμογή των διατάξεων της παρούσας σύμβασης στον τομέα της εμπορικής συνεργασίας, τα συμβαλλόμενα μέρη συμφωνούν να ενημερώνονται και να διαβουλεύονται αμοιβαία.

Οι διαβουλεύσεις, εκτός από τις περιπτώσεις όπου προβλέπονται ειδικά από τα άρθρα 167 έως 180, λαμβάνουν χώρα κατόπιν αιτήσεως της Κοινότητας ή των κρατών ΑΚΕ υπό τις προϋποθέσεις που προβλέπονται στους διαδικαστικούς κανόνες του άρθρου 12, και ιδίως στις ακόλουθες περιπτώσεις:

1. όταν τα συμβαλλόμενα μέρη σχεδιάζουν να λάβουν εμπορικά μέτρα τα οποία θίγουν τα συμφέροντα ενός ή περισσοτέρων συμβαλλομένων μερών στο πλαίσιο της παρούσας σύμβασης, ενημερώνουν σχετικά το συμβούλιο των υπουργών. Οι διαβουλεύσεις λαμβάνουν χώρα κατόπιν αιτήσεως των ενδιαφερομένων συμβαλλομένων μερών ώστε να ληφθούν υπόψη τα συμφέροντά τους,

2.αν, κατά τη διάρκεια της εφαρμογής της παρούσας σύμβασης, τα κράτη ΑΚΕ κρίνουν ότι τα γεωργικά προϊόντα που αναφέρονται στο άρθρο 168 παράγραφος 2 στοιχείο α), εκτός από εκείνα που υπάγονται σε ειδικό καθεστώς, θα έπρεπε να ενταχθούν σε ένα τέτοιο καθεστώς, είναι δυνατό να γίνουν διαβουλεύσεις στα πλαίσια του συμβουλίου των υπουργών,

3.όταν ένα συμβαλλόμενο μέρος θεωρεί ότι παρεμβάλλονται εμπόδια στην κυκλοφορία των εμπορευμάτων λόγω της ύπαρξης, της ερμηνείας ή της εφαρμογής μιας ρύθμισης σε ένα άλλο συμβαλλόμενο μέρος ή της εφαρμογής των λεπτομερειών της,

4.όταν η Κοινότητα ή τα κράτη μέλη λαμβάνουν μέτρα διασφάλισης, σύμφωνα με το άρθρο 177, είναι δυνατόν να λάβουν χώρα διαβουλεύσεις στο συμβούλιο των υπουργών για τα μέτρα αυτά, κατόπιν αιτήσεως των ενδιαφερομένων συμβαλλομένων μερών, προκειμένου ιδίως να εξασφαλιστεί η τήρηση του άρθρου 177 παράγραφος 3. Οι διαβουλεύσεις αυτές πρέπει να έχουν ολοκληρωθεί εντός τριμήνου.

Κεφάλαιο 2

Ειδικές υποχρεώσεις ως προς το ρούμι και τις μπανάνες

^

Άρθρο 182

Μέχρι την έναρξη ισχύος μιας κοινής οργάνωσης της αγοράς οινοπνευματωδών και κατά παρέκκλιση των διατάξεων του άρθρου 167 παράγραφος 1, η είσοδος στην Κοινότητα των προϊόντων των κωδικιόυ ΣΟ 2208 40 10, 2208 40 90, 2208 90 11 και 2208 90 19 - ρούμι, αράκ, τάφια - καταγωγής κρατών ΑΚΕ, διέπεται από τις διατάξεις του πρωτοκόλλου αριθ. 6. Άρθρο 183

Τα συμβαλλόμενα μέρη συμφωνούν επί των στόχων που αναφέρονται στο πρωτόκολλο αριθ. 5 προκειμένου να επιτρέψουν τη βελτίωση των συνθηκών παραγωγής και εμπορίας των μπανανών καταγωγής κρατών ΑΚΕ. Άρθρο 184

Το παρόν κεφάλαιο και τα πρωτόκολλα αριθ. 5 και 6 δεν εφαρμόζονται στις σχέσεις μεταξύ των κρατών ΑΚΕ και των υπερποντίων γαλλικών διαμερισμάτων.

Κεφάλαιο 3

Ανταλλαγές υπηρεσιών

^

Άρθρο 185

1. Τα συμβαλλόμενα μέρη αναγνωρίζουν τη σημασία των ανταλλαγών υπηρεσιών για την ανάπτυξη των οικονομιών των κρατών ΑΚΕ, λόγω του αυξανόμενου ρόλου του τομέα αυτού στο διεθνές εμπόριο και του σημαντικού του αναπτυξιακού δυναμικού.

2. Τα κράτη ΑΚΕ και η Κοινότητα αναγνωρίζουν ότι ο μακροπρόθεσμα επιτευκτέος στόχος στον τομέα αυτό είναι η προοδευτική ελευθέρωση των ανταλλαγών υπηρεσιών στα πλαίσια των στόχων των εθνικών τους πολιτικών και λαμβάνοντας δεόντως υπόψη το αναπτυξιακό επίπεδο των κρατών ΑΚΕ.

3. Τα κράτη ΑΚΕ και η Κοινότητα αναγνωρίζουν, εξάλλου, ότι θα είναι σκόπιμο και αναγκαίο να αναπτυχθεί η συνεργασία στον τομέα αυτό όταν θα καταστούν γνωστά τα αποτελέσματα των πολυμερών εμπορικών διαπραγματεύσεων.

4. Κατά συνέπεια, τα συμβαλλόμενα μέρη θα διαπραγματευθούν τροποποιήσεις ή συμπληρώσεις της παρούσας σύμβασης ούτως ώστε να ληφθούν υπόψη και να αξιοποιηθούν τα αποτελέσματα των διεξαγόμενων στα πλαίσια της Γενικής Συμφωνίας Δασμών και Εμπορίου πολυμερών εμπορικών διαπραγματεύσεων.

5. Όταν τελειώσουν οι διαπραγματεύσεις της παραγράφου 4, που θα διεξαχθούν στα πλαίσια του συμβουλίου των υπουργών, το συμβούλιο των υπουργών μπορεί να θεσπίσει οποιαδήποτε τροποποίηση του παρόντος κεφαλαίου.

ΠΑΡΑΡΤΗΜΑ ΙΙ (ΤΕΤΑΡΤΗ ΣΥΜΒΑΣΗ ΑΚΕ-ΕΟΚ) ΠΡΩΤΟΚΟΛΛΟ αριθ. 1 για την έννοια των "καταγομένων προϊόντων" ή "προϊόντων καταγωγής" και για τις μεθόδους διοικητικής συνεργασίας ΤΙΤΛΟΣ Ι

ΟΡΙΣΜΟΣ ΤΗΣ ΕΝΝΟΙΑΣ "ΚΑΤΑΓΟΜΕΝΑ ΠΡΟΪΟΝΤΑ" Ή "ΠΡΟΪΟΝΤΑ ΚΑΤΑΓΩΓΗΣ"

^

Άρθρο 1

Κριτήρια καταγωγής

Για την εφαρμογή των διατάξεων της σύμβασης σχετικά με την εμπορική συνεργασίας, ένα προϊόν θεωρείται "καταγόμενο προϊόν" ή "προϊόν καταγωγής" κρατών ΑΚΕ όταν έχει είτε εξ ολοκλήρου παραχθεί είτε επαρκώς μεταποιηθεί στα κράτη αυτά. Άρθρο 2

Εξ ολοκλήρου παραγόμενα προϊόντα

1. Θεωρούνται ως εξ ολοκλήρου παραγόμενα στα κράτη ΑΚΕ ή στην Κοινότητα ή στις υπερπόντιες χώρες και εδάφη (ΥΧΕ) που ορίζονται στο παράρτημα ΙΙΙ και που αναφέρονται στο εξής ως ΥΧΕ:

α) τα ορυκτά προϊόντα που εξορύσσονται από το έδαφός τους ή από το θαλάσσιο ή ωκεάνειο βυθό τους-

β)τα φυτικά προϊόντα που συγκομίζονται στο έδαφός τους-

γ)τα ζώντα ζώα που γεννώνται και εκτρέφονται στο έδαφός τους-

δ)τα προϊόντα τα προερχόμενα από ζώντα ζώα που εκτρέφονται στο έδαφός τους-

ε)τα προϊόντα της θήρας και αλιείας που ασκούνται στο έδαφός τους-

ζ)τα προϊόντα της θαλάσσιας αλιείας και άλλα προϊόντα που λαμβάνονται από τη θάλασσα με τα πλοία τους-

η)τα προϊόντα που κατασκευάζονται επί των πλοίων-εργοστασίων τους, αποκλειστικώς από προϊόντα που αναφέρονται στο στοιχείο ζ)-

θ)τα άχρηστα είδη, που συλλέγονται στο έδαφός τους και δεν δύνανται να χρησιμεύσουν παρά μόνο για την ανάκτηση πρώτων υλών-

ι)τα απόβλητα που προέρχονται από βιομηχανικές εργασίες που πραγματοποιούνται στο έδαφός τους-

κ)τα εμπορεύματα που παράγονται αποκλειστικώς από προϊόντα που αναφέρονται στα στοιχεία α) μέχρι θ)-

2. Ο όρος "τα πλοία τους" στην παράγραφο 1 στοιχείο ζ) εφαρμόζεται μόνο για τα πλοία:

- που είναι νηολογημένα ή εγγεγραμμένα σε κράτος μέλος ή σε κράτος ΑΚΕ ή σε ΥΧΕ,

-που φέρουν σημαία κράτους μέλους ή κράτους ΑΚΕ ή ΥΧΕ,

-που ανήκουν κατά το 50 % τουλάχιστον σε υπηκόους των κρατών μερών στη σύμβαση ή των ΥΧΕ ή σε εταιρεία της οποίας η κύρια έδρα ευρίσκεται σ' ένα απ' αυτά τα κράτη ή ΥΧΕ, της οποίας ο διαχειριστής ή οι διαχειριστές, ο πρόεδρος του διοικητικού ή εποπτικού συμβουλίου και η πλειοψηφία των μελών των συμβουλίων αυτών είναι υπήκοοι των κρατών μερών στη σύμβαση ή των ΥΧΕ και της οποίας, όσον αφορά τις προσωπικές εταιρείες ή εταιρείες περιορισμένης ευθύνης, το 50 % τουλάχιστον του κεφαλαίου ανήκει σε κράτη μέρη στη σύμβαση ή σε νομικά πρόσωπα δημοσίου δικαίου ή σε υπηκόους των κρατών αυτών ή των ΥΧΕ,

-των οποίων το πλήρωμα, συμπεριλαμβανομένων των αξιωματικών, κατ' αναλογία τουλάχιστον 50 % αποτελείται από υπηκόους των κρατών μερών στη σύμβαση ή των ΥΧΕ.

3. Παρά τις διατάξεις της παραγράφου 2, όταν ένα κράτος ΑΚΕ προσφέρει στην Κοινότητα την ευκαιρία να διαπραγματευθεί μια αλιευτική συμφωνία και η Κοινότητα δεν αποδέχεται την προσφορά αυτή, το κράτος ΑΚΕ μπορεί να ναυλώσει ή να πάρει με χρηματοδοτική μίσθωση πλοία τρίτων χωρών για αλιευτικές δραστηριότητες στην αποκλειστική οικονομική του ζώνη και να ζητήσει να αντιμετωπίζονται τα πλοία αυτά σαν "πλοία του", κατά τις διατάξεις του παρόντος άρθρου.

Η Κοινότητα αναγνωρίζει τα πλοία που ναυλώνονται ή μισθώνονται με χρηματοδοτική μίσθωση από το κράτος ΑΚΕ ως "πλοία του" υπό τον όρον ότι:

- η Κοινότητα δεν έχει επωφεληθεί από την ευκαιρία να διαπραγματευθεί αλιευτική συμφωνία με το συγκεκριμένο κράτος ΑΚΕ,

-το πλήρωμα, συμπεριλαμβανομένων των αξιωματικών, αποτελείται κατά 50 % τουλάχιστον από υπηκόους των κρατών μερών στη σύμβαση ή των ΥΧΕ,

-η Επιτροπή έχει αποδεχτεί τη σύμβαση ναύλωσης ή χρηματοδοτικής μίσθωσης επειδή εξασφαλίζει επαρκείς δυνατότητες ανάπτυξης της αλιευτικής ικανότητας για ίδιο λογαριασμό του κράτους ΑΚΕ, ιδίως με την ανάθεση στο μέρος ΑΚΕ της ευθύνης για τη ναυτική και εμπορική διαχείριση του σκάφους που τίθεται στη διάθεσή του για σημαντικό διάστημα. 4. Οι όροι "κράτη ΑΚΕ", "Κοινότητα" και "ΥΧΕ" καλύπτουν εξ ίσου τα χωρικά τους ύδατα.

Τα πλοία ανοικτής θαλάσσης, συμπεριλαμβανομένων και των πλοίων-εργοστασίων, επί των οποίων πραγματοποιείται η μεταποίηση ή κατεργασία των προϊόντων της αλιείας τους, θεωρούνται ότι αποτελούν μέρος του εδάφους του ή των κρατών ΑΚΕ, της Κοινότητας ή των ΥΧΕ στα οποία ανήκουν, με την επιφύλαξη ότι πληρούν τους όρους που αναφέρονται στην παράγραφο 2. Άρθρο 3

Επαρκώς μεταποιημένα προϊόντα

1. Για την εφαρμογή του άρθρου 1, οι μη καταγόμενες ύλες θεωρούνται ως επαρκώς κατεργασμένες ή μεταποιημένες όταν το παραγόμενο προϊόν κατατάσσεται σε διαφορετικό κωδικό από εκείνον στον οποίο υπάγονται όλες οι μη καταγόμενες ύλες που χρησιμοποιούνται για την κατασκευή του, με την επιφύλαξη των διατάξεων των παραγράφων 2 και 3.

Οι όροι "κεφάλαια" και "κωδικοί" που χρησιμοποιούνται στο παρόν πρωτόκολλο αναφέρονται στα κεφάλαια και στους (τετραψήφιους) κωδικούς που χρησιμοποιούνται στην ονοματολογία που αποτελεί το "εναρμονισμένο σύστημα περιγραφής και κωδικοποίησης των εμπορευμάτων", αναφερόμενο στο εξής ως εναρμονισμένο σύστημα.

Ο όρος "κατατάσσεται" αναφέρεται στην κατάταξη ενός προϊόντος ή μιας ύλης σε ένα συγκεκριμένο κωδικό.

2. Όταν ένα προϊόν αναφέρεται στις στήλες 1 και 2 του πίνακα που περιέχεται στο παράρτημα ΙΙ, αντί του κανόνα που ορίζεται στην παράγραφο 1, πρέπει να πληρούνται οι προϋποθέσεις που ορίζονται, για το εν λόγω προϊόν, στη στήλη 3.

α) Όταν στον πίνικα του παραρτήματος ΙΙ εφαρμόζεται κανόνας ποσοστού για να προσδιοριστεί η ιδιότητα καταγωγής ενός προϊόντος παραγομένου σε κράτος ΑΚΕ, η προστιθέμενη αξία, λόγω κατεργασιών ή μεταποιήσεων, πρέπει να αντιστοιχεί στην εργοστασιακή τιμή του παραγομένου προϊόντος, αφού αφαιρεθεί η δασμολογητέα αξία των υλών από τρίτες χώρες που εισάγονται στην Κοινότητα ή στα κράτη ΑΚΕ και στις ΥΧΕ-

β)ο όρος "αξία" στον πίνακα του παραρτήματος ΙΙ προσδιορίζει τη δασμολογητέα αξία κατά τη στιγμή της εισαγωγής των χρησιμοποιουμένων μη καταγομένων υλών ή, εάν αυτή δεν είναι γνωστή ή δεν μπορεί να επιβεβαιωθεί, την πρώτη επιβεβαιώσιμη τιμή που καταβάλλεται για τις ύλες στο συγκεκριμένο έδαφος-

όταν πρέπει να καθοριστεί η αξία των χρησιμοποιουμένων καταγομένων υλών, εφαρμόζονται κατ' αναλογία οι διατάξεις του παρόντος στοιχείου-

γ)η έκφραση "εργοστασιακή τιμή" στον πίνακα του παραρτήματος ΙΙ σημαίνει την τιμή που καταβάλλεται στον κατασκευαστή στου οποίου την επιχείρηση πραγματοποιήθηκε η τελευταία κατεργασία ή μεταποίηση, εφ' όσον η τιμή αυτή περιλαμβάνει την αξία όλων των χρησιμοποιηθεισών υλών, αφού αφαιρεθούν όλοι οι εσωτερικοί φόροι που επιστρέφονται, ή μπορεί να επιστραφούν όταν εξαχθεί το παραχθέν προϊόν-

δ)ως "δασμολογητέα αξία" νοείται η αξία που ορίζεται από τη σύμβαση για τη δασμολογητέα αξία των εμπορευμάτων, η οποία υπεγράφη στις Βρυξέλλες, στις 15 Δεκεμβρίου 1950. 3. Για την εφαρμογή των παραγράφων 1 και 2, οι ακόλουθες κατεργασίες ή μεταποιήσεις θεωρούνται ως ανεπαρκείς για να προσδώσουν την ιδιότητα καταγομένου προϊόντος, ανεξαρτήτως του αν υπάρχει ή όχι αλλαγή δασμολογικής κλάσεως:

α) οι εργασίες που αποβλέπουν στην εξασφάλιση της διατηρήσεως των εμπορευμάτων στην ίδια κατάσταση κατά τη διάρκεια της μεταφοράς και αποθηκεύσεώς τους (αερισμός, άπλωμα, ξήρανση, απλή ψύξη, τοποθέτηση σε άλμη ή σε θειωμένο νερό, ή σε νερό στο οποίο προσετέθησαν άλλες ουσίες, αφαίρεση αλλοιωμένων μερών και παρεμφερείς εργασίες)-

β)οι απλές εργασίες ξεσκονίσματος, κοσκινίσματος, διαλογής, ταξινόμησης, δημιουργίας συνόλων (και σύνθεσης σειρών εμπορευμάτων), πλύσης, βαφής, κοπής-

γ) i) οι αλλαγές συσκευασίας και οι διαιρέσεις και συνενώσεις δεμάτων,

ii)η απλή τοποθέτηση σε φιάλες, φιαλίδια, σάκους, θήκες, κουτιά, λεπτοσανίδες κ.λπ. και κάθε άλλη απλή εργασία συσκευασίας-

δ)η επίθεση πάνω στα ίδια τα προϊόντα, ή στις συσκευασίες τους, σημάτων, ετικετών ή άλλων παρόμοιων διακριτικών σημείων,

ε) i)η απλή ανάμειξη ομοειδών προϊόντων των οποίων κάποιο συστατικό δεν πληροί τις προϋποθέσεις που καθορίζονται από το παρόν πρωτόκολλο, ώστε να θεωρηθεί ως καταγόμενο από ένα κράτος ΑΚΕ, την Κοινότητα ή μια ΥΧΕ,

ii)η απλή ανάμειξη προϊόντων διαφόρων ειδών, εκτός εάν ένα ή περισσότερα συστατικά πληρούν τις προϋποθέσεις που καθορίζονται από το παρόν πρωτόκολλο ώστε να θεωρηθούν ως καταγόμενα από ένα κράτος ΑΚΕ, την Κοινότητα ή μια ΥΧΕ, και με την προϋπόθεση ότι αυτό ή αυτά τα συστατικά συντείνουν στον καθορισμό των βασικών χαρακτηριστικών του τελικού προϊόντος-

ζ)η απλή συνένωση μερών ειδών με σκοπό τη σύσταση ενός πλήρους είδους-

η)η σώρευση δύο ή περισσότερων από τις εργασίες που αναφέρονται στα στοιχεία α) έως ζ)-

θ)η σφαγή ζώων. Άρθρο 4

Ουδέτερα στοιχεία

Για να προσδιοριστεί εάν ένα προϊόν είναι καταγωγής κρατών ΑΚΕ, Κοινότητας ή ΥΧΕ, δεν ερευνάται το κατά πόσον είναι καταγωγής τρίτων χωρών η ηλεκτρική ενέργεια, τα καύσιμα, οι εγκαταστάσεις και εξοπλισμοί, οι μηχανές και τα εργαλεία που χρησιμοποιούνται για την παραγωγή των τελικών προϊόντων καθώς και οι ύλες και τα προϊόντα που χρησιμοποιούνται κατά την κατασκευή και δεν προορίζονται να εισέλθουν στην τελική σύνθεση των εμπορευμάτων. Άρθρο 5

Ποσοστό ανοχής επί της αξίας

Παρά τις διατάξεις του άρθρου 3 παράγραφοι 1 και 2, μπορούν να χρησιμοποιηθούν για την κατασκευή ενός συγκεκριμένου προϊόντος μη καταγόμενα προϊόντα, υπό τον όρον ότι η αξία τους δεν υπερβαίνει το 10 % της εργοστασιακής αξίας του τελικού προϊόντος και με την επιφύλαξη των προϋποθέσεων που ορίζονται στη σημείωση 4.4 του παραρτήματος Ι. Άρθρο 6

Σώρευση

1. Για την εφαρμογή του παρόντος τίτλου, τα κράτη ΑΚΕ θεωρούνται ως ένα μόνον έδαφος.

2. Όταν προϊόντα εξ ολοκλήρου παραγόμενα στην Κοινότητα ή στις ΥΧΕ υφίστανται κατεργασίες ή μεταποιήσεις στα κράτη ΑΚΕ, θεωρούνται ότι έχουν εξ ολοκλήρου παραχθεί στα κράτη ΑΚΕ.

3. Οι κατεργασίες ή μεταποιήσεις που πραγματοποιούνται στην Κοινότητα ή στις ΥΧΕ θεωρούνται ότι έχουν πραγματοποιηθεί στα κράτη ΑΚΕ όταν οι παραγόμενες ύλες υφίστανται περαιτέρω κατεργασίες ή μεταποιήσεις στα κράτη ΑΚΕ.

4. Οι παράγραφοι 2 και 3 εφαρμόζονται σε όλες τις κατεργασίες ή μεταποιήσεις που πραγματοποιούνται στα κράτη ΑΚΕ, συμπεριλαμβανομένων και των εργασιών που απαριθμούνται στο άρθρο 3 παράγραφος 3. Άρθρο 7

Απόδοση της ιδιότητας καταγόμενου προϊόντος

Τα καταγόμενα προϊόντα τα οποία αποτελούνται από ύλες εξ ολοκλήρου παραγόμενες ή επαρκώς μεταποιούμενες σε δύο ή περισσότερα κράτη ΑΚΕ θεωρούνται ως προϊόντα καταγόμενα από το κράτος ΑΚΕ στο οποίο πραγματοποιήθηκε η τελευταία κατεργασία ή μεταποίηση, εφ' όσον αυτή η κατεργασία ή μεταποίηση συνεχίζεται πέραν των ανεπαρκών εργασιών που αναφέρονται στο άρθρο 3 παράγραφος 3 στοιχεία α), β), γ) και δ) ή υπερβαίνει τη σώρευση πολλών απ' αυτές. Άρθρο 8

Εξαρτήματα, ανταλλακτικά και εργαλεία

Τα εξαρτήματα, ανταλλακτικά και εργαλεία που παραδίδονται με υλικό, μηχανή ή όχημα και αποτελούν τμήμα του κανονικού εξοπλισμού τους και των οποίων η αξία περιέχεται στην αξία των τελευταίων αυτών ή δεν τιμολογούνται χωριστά, θεωρούνται ότι αποτελούν ενιαίο σύνολο με το εν λόγω υλικό, τη μηχανή ή το όχημα. Άρθρο 9

Συνδυασμοί

Οι συνδυασμοί εμπορευμάτων, κατά την έννοια του γενικού κανόνα 3 του εναρμονισμένου συστήματος, θεωρούνται καταγόμενοι με την προϋπόθεση ότι όλα τα είδη που υπεισέρχονται στη σύνθεσή τους είναι καταγόμενα. Πάντως, ένας συνδυασμός εμπορευμάτων που αποτελείται και από καταγόμενα και από μη καταγόμενα είδη θεωρείται ως καταγόμενος στο σύνολό του, με την προϋπόθεση ότι η αξία των μη καταγομένων ειδών δεν ξεπερνά το 15 % της εργοστασιακής τιμής. Άρθρο 10

Απ' ευθείας μεταφορά

1. Το προτιμησιακό καθεστώς που προβλέπεται από τις διατάξεις της σύμβασης τις σχετικές με την εμπορική συνεργασία, εφαρμόζεται αποκλειστικά στα προϊόντα και στις ύλες που μεταφέρονται μεταξύ του εδάφους των κρατών ΑΚΕ, της Κοινότητας ή των ΥΧΕ, χωρίς να περάσουν από κανένα άλλο έδαφος. Ωστόσο, η μεταφορά εμπορευμάτων που συνιστά μια μόνον αποστολή μπορεί να περάσει μέσα από εδάφη άλλα από εκείνα των κρατών ΑΚΕ, της Κοινότητας ή ΥΧΕ, ενδεχομένως με μεταφόρτωση ή προσωρινή αποθήκευση σε αυτά, υπό τον όρον ότι τα προϊόντα παραμένουν υπό την επίβλεψη των τελωνειακών αρχών της χώρας διαμετακόμισης ή αποθήκευσης και ότι δεν υφίστανται εκεί άλλες εργασίες εκτός από την εκφόρτωση και την επαναφόρτωση ή οποιαδήποτε άλλη εργασία που αποβλέπει στην εξασφάλιση της διατήρησής τους στην ίδια κατάσταση.

2. Για να αποδειχθεί ότι έχουν τηρηθεί οι προϋποθέσεις που αναφέρονται στην παράγραφο 1, προσκομίζεται στις αρμόδιες τελωνειακές αρχές της Κοινότητας:

α) είτε ενιαία φορτωτική που έχει εκδοθεί στη χώρα εξαγωγής και καλύπτει τη διαμετακόμιση των εμπορευμάτων διά μέσου των άλλων εδαφών-

β)είτε βεβαίωση που χορηγείται από τις τελωνειακές αρχές της χώρας διαμετακόμισης και η οποία περιέχει:

- ακριβή περιγραφή των εμπορευμάτων,

-την ημερομηνία εκφόρτωσης ή επαναφόρτωσης των εμπορευμάτων ή, ενδεχομένως, της επιβίβασης ή αποβίβασής τους και αναγραφή των πλοίων που χρησιμοποιήθηκαν,

-πιστοποίηση των συνθηκών υπό τις οποίες τα εμπορεύματα παρέμειναν στη χώρα διελεύσεως-

γ)είτε, ελλείψει αυτών, οποιοδήποτε αποδεικτικό έγγραφο. Άρθρο 11

Εδαφική συνέχεια

Οι όροι που διατυπώνονται στον τίτλο αυτόν, όσον αφορά την απόκτηση της ιδιότητας καταγόμενου προϊόντος, πρέπει να πληρούνται χωρίς διακοπή στην Κοινότητα, στα κράτη ΑΚΕ ή στις ΥΧΕ.

Εάν καταγόμενα εμπορεύματα που εξάγονται από την Κοινότητα, από τα κράτη ΑΚΕ ή από τις ΥΧΕ επιστρέφονται πίσω, πρέπει να θεωρούνται ως μη καταγόμενα, εκτός εάν μπορεί να αποδειχθεί ικανοποιητικά στις τελωνειακές αρχές:

- ότι τα επιστρεφόμενα εμπορεύματα είναι τα ίδια με εκείνα που είχαν εξαχθεί και

-ότι δεν έχουν υποστεί εργασίες πέραν των όσων ήταν αναγκαίες για να εξασφαλιστεί η διατήρησή τους στην ίδια κατάσταση κατά το χρονικό διάστημα που βρίσκονταν μέσα στη χώρα ή που είχαν εξαχθεί. ΤΙΤΛΟΣ ΙΙ

ΑΠΟΔΕΙΞΗ ΤΗΣ ΚΑΤΑΓΩΓΗΣ

^

Άρθρο 12

Πιστοποιητικό κυκλοφορίας EUR. 1

1. Η απόδειξη της ιδιότητας καταγόμενου προϊόντος, κατά την έννοια του παρόντος πρωτοκόλλου, παρέχεται με πιστοποιητικό κυκλοφορίας εμπορευμάτων EUR. 1, υπόδειγμα του οποίου περιλαμβάνεται στο παράρτημα IV του παρόντος πρωτοκόλλου.

2. Το πιστοποιητικό κυκλοφορίας εμπορευμάτων EUR. 1 εκδίδεται μόνον αν πρόκειται να χρησιμεύσει ως δικαιολογητικό έγγραφο για την εφαρμογή της σύμβασης.

3. Το πιστοποιητικό κυκλοφορίας εμπορευμάτων EUR. 1 εκδίδεται μόνον κατόπιν γραπτής αιτήσεως του εξαγωγέα. Η αίτηση αυτή συντάσσεται στο έντυπο του οποίου υπόδειγμα περιλαμβάνεται στο παράρτημα IV του παρόντος πρωτοκόλλου και το οποίο συμπληρώνεται σύμφωνα με το πρωτόκολλο αυτό.

Οι αιτήσεις για πιστοποιητικά κυκλοφορίας εμπορευμάτων πρέπει να φυλάσσονται τουλάχιστον επί τριετία από τις τελωνειακές αρχές του κράτους εξαγωγής.

4. Την αίτηση για την έκδοση του πιστοποιητικού κυκλοφορίας εμπορευμάτων EUR. 1 υποβάλλει υπ' ευθύνη του ο ίδιος ο εξαγωγέας ή ο εξουσιοδοτημένος αντιπρόσωπός του.

5. Ο εξαγωγέας ή ο αντιπρόσωπός του προσκομίζει μαζί με την αίτησή του κάθε χρήσιμο δικαιολογητικό έγγραφο δυνάμενο να αποδείξει ότι τα εξαγόμενα εμπορεύματα δικαιολογούν την έκδοση πιστοποιητικού κυκλοφορίας εμπορευμάτων EUR. 1.

6. Το πιστοποιητικό κυκλοφορίας εμπορευμάτων EUR. 1 εκδίδεται από τις τελωνειακές αρχές του κράτους ΑΚΕ εξαγωγής, εάν τα εμπορεύματα δύνανται να θεωρηθούν ως καταγόμενα προϊόντα κατά την έννοια του παρόντος πρωτοκόλλου.

7. Για να εξακριβώσουν αν πληρούνται οι προϋποθέσεις που αναφέρονται στην παράγραφο 6, οι τελωνειακές αρχές μπορούν να ζητούν οποιοδήποτε δικαιολογητικό έγγραφο και να προβαίνουν σε οποιοδήποτε έλεγχο που αυτές κρίνουν χρήσιμο.

8. Οι τελωνειακές αρχές του κράτους εξαγωγής μεριμνούν για τη δέουσα συμπλήρωση των εντύπων που αναφέρονται στην παράγραφο 1. Εξακριβώνουν ιδίως αν το τετραγωνίδιο που προορίζεται για την περιγραφή των εμπορευμάτων έχει συμπληρωθεί κατά τρόπο που να αποκλείει κάθε δυνατότητα καταχρηστικής προσθήκης. Για το σκοπό αυτό, η περιγραφή των εμπορευμάτων πρέπει να αναγράφεται χωρίς κενό διάστιχο. Όταν το τετραγωνίδιο δεν συμπληρώνεται εξ ολοκλήρου, πρέπει να σύρεται οριζόντια γραμμή κάτω από την τελευταία σειρά και να διαγραμμίζεται το μη συμπληρωθέν τμήμα.

9. Η ημερομηνία έκδοσης του πιστοποιητικού αναγράφεται στο τμήμα του πιστοποιητικού κυκλοφορίας εμπορευμάτων που προορίζονται για το τελωνείο.

10. Το πιστοποιητικό κυκλοφορίας εμπορευμάτων EUR. 1 εκδίδεται κατά την εξαγωγή των προϊόντων τα οποία αφορά, από τις τελωνειακές αρχές του κράτους ΑΚΕ εξαγωγής. Τίθεται στη διάθεση του εξαγωγέα μόλις πραγματοποιηθεί ή εξασφαλισθεί η πραγματική εξαγωγή. Άρθρο 13

Εκ των υστέρων έκδοση του EUR. 1

1. Κατ' εξαίρεση, το πιστοποιητικό κυκλοφορίας εμπορευμάτων EUR. 1, μπορεί να εκδοθεί και μετά την εξαγωγή των προϊόντων τα οποία αφορά, εάν δεν είχε εκδοθεί κατά την εξαγωγή συνεπεία λαθών, ακουσίων παραλείψεων ή εξαιρετικών περιστάσεων.

2. Για την εφαρμογή της παραγράφου 1, ο εξαγωγέας στην αίτησή του πρέπει:

- να αναφέρει τον τόπο και την ημερομηνία της αποστολής των προϊόντων τα οποία αφορά το πιστοποιητικό,

-να βεβαιώσει ότι δεν είχε εκδοθεί πιστοποιητικό EUR. 1 κατά την εξαγωγή των εν λόγω προϊόντων και να διευκρινίσει τους λόγους. 3. Οι τελωνειακές αρχές μπορούν να εκδώσουν εκ των υστέρων πιστοποιητικό κυκλοφορίας εμπορευμάτων EUR. 1 μόνον αφού ελέγξουν αν τα στοιχεία που περιέχονται στην αίτηση του εξαγωγέα ανταποκρίνονται προς εκείνα του αντιστοίχου φακέλου.

Τα πιστοποιητικά που εκδίδονται εκ των υστέρων πρέπει να φέρουν μία από τις ακόλουθες μνείες: "NACHTRAGLICH AUSGESTELLT", "DELIVRE A POSTERIORI", "RILASCIATO A POSTERIORI", "AFGEGEVEN A POSTERIORI", "ISSUED RETROSPECTIVELY", "UDSTEDT EFTERFOLGENDE", "ΕΚΔΟΘΕΝ ΕΚ ΤΩΝ ΥΣΤΕΡΩΝ", "EXPEDIDO A POSTERIORI", "EMITIDO A POSTERIORI". Άρθρο 14

Έκδοση αντιγράφου EUR. 1

Σε περίπτωση κλοπής, απώλειας ή καταστροφής πιστοποιητικού κυκλοφορίας εμπορευμάτων EUR. 1, ο εξαγωγέας δύναται να ζητήσει από την εκδούσα τελωνειακή αρχή αντίγραφο, το οποίο συντάσσεται βάσει των εγγράφων εξαγωγής που έχει στην κατοχή της.

Το αντίγραφο που εκδίδεται κατ' αυτόν τον τρόπο πρέπει να φέρει μία από τις ακόλουθες μνείες: "DUPLIKAT", "DUPLICATA", "DUPLICAAT", "DUPLICATO", "DUPLICATE", "ΑΝΤΙΓΡΑΦΟ", "DUPLICADO", "SEGUNDA VIA". Άρθρο 15

Αντικατάσταση των πιστοποιητικών

Η αντικατάσταση ενός ή περισσότερων πιστοποιητικών κυκλοφορίας εμπορευμάτων EUR. 1 από ένα ή περισσότερα πιστοποιητικά επιτρέπεται, υπό την προϋπόθεση ότι πραγματοποιείται στο τελωνείο στο οποίο ευρίσκονται τα εμπορεύματα. Άρθρο 16

Ισχύς των πιστοποιητικών κυκλοφορίας EUR. 1

1. Το πιστοποιητικό κυκλοφορίας εμπορευμάτων EUR. 1 κατατίθεται εντός δεκαμήνου από την έκδοσή του από το τελωνείο του κράτους ΑΚΕ εξαγωγής, στο τελωνείο του κράτους εισαγωγής στο οποίο προσκομίζονται τα προϊόντα.

2. Τα πιστοποιητικά κυκλοφορίας εμπορευμάτων EUR. 1 που κατατίθενται στις τελωνειακές αρχές του κράτους εισαγωγής, μετά την πάροδο της προθεσμίας υποβολής που προβλέπεται στην παράγραφο 1, δύνανται να γίνουν αποδεκτά για να εφαρμοσθεί το προτιμησιακό καθεστώς, όταν η μη τήρηση της προθεσμίας οφείλεται σε ανωτέρα βία ή σε εξαιρετικές περιστάσεις.

3. Εκτός από τις περιπτώσεις αυτές, οι τελωνειακές αρχές του κράτους εισαγωγής δύνανται να αποδεχθούν τα πιστοποιητικά, όταν τα προϊόντα προσκομίζονται σε αυτές πριν από την πάροδο της ανωτέρω προθεσμίας. Άρθρο 17

Διαδικασία διαμετακόμισης

Εάν τα εμπορεύματα εισέλθουν στο έδαφος κράτους ΑΚΕ ή ΥΧΕ άλλου από τη χώρα καταγωγής, αρχίζει να τρέχει νέα δεκάμηνη προθεσμία από την ημέρα που οι τελωνειακές αρχές της χώρας διαμετακόμισης επιθέσουν στο τετραγωνίδιο 7 του πιστοποιητικού EUR. 1:

- την ένδειξη "διαμετακόμιση",

-το όνομα της χώρας διαμετακόμισης,

-την επίσημη σφραγίδα της οποίας αποτύπωμα έχει προηγουμένως διαβιβασθεί στην Επιτροπή, σύμφωνα με το άρθρο 25,

-την ημερομηνία των εν λόγω βεβαιώσεων. Άρθρο 18

Εκθέσεις

1. Τα προϊόντα που αποστέλλονται από ένα κράτος ΑΚΕ για έκθεση που γίνεται σε άλλο κράτος ΑΚΕ, σε κράτος μέλος ή σε ΥΧΕ και πωλούνται μετά την έκθεση για να εισαχθούν στην Κοινότητα, απολαύουν κατά την εισαγωγή των διατάξεων της σύμβασης, με την επιφύλαξη ότι πληρούν τις προϋποθέσεις που προβλέπονται στο παρόν πρωτόκολλο για να αναγνωρισθούν ως καταγόμενα από κράτος ΑΚΕ και εφόσον παρέχεται στις τελωνειακές αρχές του κράτους εισαγωγής η απόδειξη ότι:

α) ένας εξαγωγέας απέστειλε τα προϊόντα αυτά από κράτος ΑΚΕ στη χώρα της έκθεσης και τα εξέθεσε σε αυτήν-

β)ο εξαγωγέας αυτός επώλησε τα προϊόντα ή τα μεταβίβασε σε παραλήπτη στην Κοινότητα-

γ)τα προϊόντα απεστάλησαν κατά τη διάρκεια της έκθεσης ή αμέσως μετά στην Κοινότητα, στην κατάσταση στην οποία είχαν αποσταλεί στην έκθεση-

δ)τα προϊόντα, από τη στιγμή που απεστάλησαν στην έκθεση, δεν χρησιμοποιήθηκαν για σκοπούς άλλους από την επίδειξη στην έκθεση αυτή. 2. Πιστοποιητικό κυκλοφορίας εμπορευμάτων EUR. 1 πρέπει να κατατίθεται υπό τις κανονικές συνθήκες στις τελωνειακές αρχές. Στο πιστοποιητικό αναγράφεται το όνομο και η διεύθυνση της έκθεσης. Εάν χρειάζεται, μπορεί να ζητηθεί συμπληρωματική έγγραφη απόδειξη του είδους των προϊόντων και των συνθηκών υπό τις οποίες επιδείχθηκαν στην έκθεση.

3. Η παράγραφος 1 ισχύει για κάθε έκθεση, εμποροπανήγυρη ή ανάλογη δημόσια εκδήλωση εμπορικού, βιομηχανικού, γεωργικού ή βιοτεχνικού χαρακτήρα - εκτός από εκείνες που διοργανώνονται για ιδιωτικούς σκοπούς σε εμπορικά καταστήματα ή εμπορικούς χώρους και έχουν ως αντικείμενο την πώληση αλλοδαπών προϊόντων - κατά τη διάρκεια της οποίας τα προϊόντα παραμένουν υπό τελωνειακό έλεγχο. Άρθρο 19

Κατάθεση πιστοποιητικών

Το πιστοποιητικό κυκλοφορίας εμπορευμάτων EUR. 1 κατατίθεται στις τελωνειακές αρχές του κράτους εισαγωγής, σύμφωνα με τον τρόπο που προβλέπει η νομοθεσία του κράτους αυτού. Οι αρχές αυτές μπορούν να απαιτήσουν μετάφραση του πιστοποιητικού. Μπορούν επίσης να απαιτήσουν να συμπληρωθεί η διασάφηση εισαγωγής με δήλωση του εισαγωγέα που να βεβαιώνει ότι τα προϊόντα πληρούν τις προϋποθέσεις που απαιτούνται για την εφαρμογή της σύμβασης. Άρθρο 20

Εισαγωγή διά τμηματικών αποστολών

Είδος αποσυναρμολογημένο ή μη συναρμολογημένο υπαγόμενο στα κεφάλαια 84 και 85 του εναρμονισμένου συστήματος, το οποίο, κατόπιν αιτήσεως του καταθέτη διασάφησης στο τελωνείο, εισάγεται διά τμηματικών αποστολών σύμφωνα με τις προϋποθέσεις που καθορίζονται από τις αρμόδιες αρχές, θεωρείται ότι αποτελεί ενιαίο είδος και μπορεί να προσκομιστεί ένα πιστοποιητικό κυκλοφορίας για το πλήρες είδος κατά την εισαγωγή της πρώτης τμηματικής αποστολής. Άρθρο 21

Έντυπο EUR. 2

1. Παρά το άρθρο 12, η ιδιότητα καταγωγής, κατά την έννοια του παρόντος πρωτοκόλλου, των προϊόντων που αποτελούν αντικείμενο ταχυδρομικών αποστολών (περιλαμβανομένων και των ταχυδρομικών δεμάτων), εφόσον πρόκειται για αποστολές που περιέχουν αποκλειστικώς και μόνον καταγόμενα προϊόντα και των οποίων η αξία δεν υπερβαίνει τα 2 820 Ecu κατ' αποστολή, μπορεί να αποδεικνύεται με έντυπο EUR. 2 συμπληρωμένο από τον εξαγωγέα. Υπόδειγμα του εντύπου αυτού περιλαμβάνεται στο παράρτημα V του παρόντος πρωτοκόλλου.

2. Μέχρι και τις 30 Απριλίου 1991, για τη μετατροπή σε εθνικό νόμισμα ενός κράτους μέλους της Κοινότητας, θα εφαρμόζεται η ισοτιμία που είχε το εθνικό νόμισμα του κράτους αυτού με το Ecu την 1η Οκτωβρίου 1988. Για κάθε επόμενη διετή περίοδο θα ισχύει η ισοτιμία που θα έχει το συγκεκριμένο εθνικό νόμισμα με το Ecu την πρώτη εργάσιμη ημέρα του Οκτωβρίου του έτους πριν από τη διετία.

3. Τα αναθεωρημένα ποσά που αντικαθιστούν τα ποσά σε Ecu που περιέχονται στο παρόν άρθρο καθώς και στο άρθρο 22 παράγραφος 2, μπορούν να εισαχθούν από την Κοινότητα στην αρχή κάθε επόμενης διετούς περιόδου, όταν αυτό είναι αναγκαίο, και πρέπει να κοινοποιηθούν από την Κοινότητα στην επιτροπή τελωνειακής συνεργασίας το αργότερο ένα μήνα πριν αρχίσει η ισχύς τους. Πάντως, τα ποσά αυτά πρέπει να είναι τέτοια ώστε να μη μειώνεται η αξία των ορίων όπως εκφράζεται στο εθνικό νόμισμα ενός δεδομένου κράτους μέλους.

4. Εάν το προϊόν είναι τιμολογημένο σε νόμισμα άλλου κράτους μέλους της Κοινότητας, το κράτος μέλος εισαγωγής αναγνωρίζει το ποσό που κοινοποιείται από το συγκεκριμένο κράτος.

5. Για κάθε ταχυδρομική αποστολή συντάσσεται ένα έντυπο EUR. 2. Εάν πρόκειται για ταχυδρομικές αποστολές δειγμάτων, ο εξαγωγέας επισυνάπτει το έντυπο, συμπληρωμένο και υπογεγραμμένο, στο δελτίο αποστολής. Στην περίπτωση αποστολής με το ταχυδρομείο επιστολών, ο εξαγωγέας εγκλείει το έντυπο στο δέμα.

6. Οι διατάξεις αυτές δεν απαλλάσσουν τον εξαγωγέα από την εκπλήρωση των άλλων διατυπώσεων που προβλέπονται στους τελωνειακούς και ταχυδρομικούς κανονισμούς. Άρθρο 22

Απαλλαγές από την υποχρέωση απόδειξης της καταγωγής

1. Γίνονται δεκτά ως καταγόμενα προϊόντα, χωρίς να απαιτείται η κατάθεση πιστοποιητικού κυκλοφορίας εμπορευμάτων EUR. 1 ή η συμπλήρωση εντύπου EUR. 2, τα προϊόντα που αποστέλλονται υπό μορφή μικροδεμάτων σε ιδιώτες ή που περιέχονται στις προσωπικές αποσκευές των ταξιδιωτών, εφόσον πρόκειται για εισαγωγές χωρίς κανένα εμπορικό χαρακτήρα και εφόσον οι εισαγωγές αυτές έχουν δηλωθεί ως ανταποκρινόμενες στις προϋποθέσεις που απαιτούνται για την εφαρμογή των διατάξεων αυτών και δεν υφίσταται καμία αμφιβολία ως προς την ειλικρίνεια της δήλωσης.

2. Ως εισαγωγές χωρίς κανένα εμπορικό χαρακτήρα θεωρούνται οι περιστασιακές εισαγωγές προϊόντων με αποκλειστικό προορισμό την προσωπική ή οικογενειακή χρήση των παραληπτών ή των ταξιδιωτών, τα οποία, λόγω του είδους και της ποσότητάς τους, δεν πρέπει να δικαιολογούν καμία υποψία ότι αποτελούν αντικείμενο εμπορικής συναλλαγής.

Εξάλλου, η συνολική αξία των προϊόντων αυτών δεν πρέπει να υπερβαίνει τα 200 Ecu, ως προς τα μικροδέματα, η τα 565 Ecu, ως προς το περιεχόμενο των προσωπικών αποσκευών των ταξιδιωτών. Άρθρο 23

Διαδικασία ενημέρωσης για τις ανάγκες της σώρευσης

1. Στις περιπτώσεις εφαρμογής του άρθρου 6, για την έκδοση πιστοποιητικού κυκλοφορίας εμπορευμάτων EUR. 1, το αρμόδιο τελωνείο του κράτους ΑΚΕ στο οποίο ζητείται η έκδοση που πιστοποιητικού για προϊόντα στην κατασκευή των οποίων έχουν υπεισέλθει ύλες προελεύσεως άλλων κρατών ΑΚΕ, της Κοινότητας ή ΥΧΕ, λαμβάνει υπόψη του τη δήλωση του εισαγωγέα του κράτους ή της ΥΧΕ προελεύσεως της οποίας υπόδειγμα περιλαμβάνεται στο παράρτημα VI Α ή Β. Η δήλωση συντάσσεται είτε πάνω στο εμπορικό τιμολόγιο που αφορά τις εν λόγω ύλες, είτε σε παράρτημα του τιμολογίου αυτού.

2. Για κάθε αποστολή υλών, ο προμηθευτής συντάσσει χωριστή δήλωση είτε πάνω στο εμπορικό τιμολόγιο της αποστολής, είτε σε παράρτημα αυτού του τιμολογίου, είτε ακόμη σε δελτίο παράδοσης ή σε οποιοδήποτε εμπορικό έγγραφο που αφορά την αποστολή αυτή στο οποίο η περιγραφή των συγκεκριμένων υλών είναι επαρκώς λεπτομερής ώστε να είναι δυνατή η αναγνώρισή τους.

3. Η δήλωση του προμηθευτή σχετικά με ύλες που έχουν προτιμησιακώς αποκτήσει την ιδιότητα καταγομένων προϊόντων καταρτίζεται σύμφωνα με το υπόδειγμα του παραρτήματος VI Α.

4. Η δήλωση του προμηθευτή σχετικά με ύλες που έχουν υποστεί κατεργασία ή μεταποίηση στα κράτη ΑΚΕ, ή στις ΥΧΕ, ή στην Κοινότητα χωρίς να έχουν αποκτήσει προτιμησιακώς την ιδιότητα καταγομένων προϊόντων καταρτίζεται σύμφωνα με το υπόδειγμα του παραρτήματος VI Β.

5. Η δήλωση του προμηθευτή μπορεί να γίνει και σε ειδικό έντυπο.

6. Η δήλωση του προμηθευτή υπογράφεται ιδιοχείρως. Ωστόσο, όταν το τιμολόγιο και η δήλωση του προμηθευτή καταρτίζονται από υπολογιστή, η δήλωση του προμηθευτή δεν είναι απαραίτητο να υπογράφεται ιδιοχείρως εάν παρέχονται επαρκώς κατά την κρίση των τελωνειακών αρχών του κράτους στο οποίο καταρτίζονται οι δηλώσεις του προμηθευτή, τα στοιχεία του υπευθύνου υπαλλήλου της προμηθεύτριας εταιρείας. Οι εν λόγω τελωνειακές αρχές μπορούν να καθορίσουν προϋποθέσεις για την εφαρμογή της παρούσας παραγράφου.

7. Οι δηλώσεις του προμηθευτή και τα δελτία πληροφοριών που έχουν εκδοθεί πριν από την ημερομηνία έναρξης ισχύος του παρόντος πρωτοκόλλου, σύμφωνα με τα άρθρα 20 και 21 του πρωτοκόλλου αριθ. 1 της τρίτης σύμβασης ΑΚΕ-ΕΟΚ συνεχίζουν να ισχύουν. Άρθρο 24

Διαφορές

Η διαπίστωση μικροδιαφορών μεταξύ των ενδείξεων που αναφέρονται στο πιστοποιητικό κυκλοφορίας εμπορευμάτων EUR. 1, στο έντυπο EUR. 2 ή στις δηλώσεις των προμηθευτών που αναφέρονται στο άρθρο 23 και στις δηλώσεις που περιέχονται στα έγγραφα που κατατίθενται στο τελωνείο για την τήρηση των διατυπώσεων εισαγωγής των εμπορευμάτων, δεν συνεπάγεται αφ' εαυτής την ακυρότητα του πιστοποιητικού, αν αποδειχθεί δεόντως ότι το EUR. 1, το έντυπο EUR. 2 ή η δήλωση των προμηθευτών αντιστοιχούν στα προσκομισθέντα εμπορεύματα.

ΤΙΤΛΟΣ ΙΙΙ

ΜΕΘΟΔΟΙ ΔΙΟΙΚΗΤΙΚΗΣ ΣΥΝΕΡΓΑΣΙΑΣ

^

Άρθρο 25

Κοινοποίηση των σφραγίδων

Τα κράτη ΑΚΕ κοινοποιούν στην Επιτροπή τα δείγματα των αποτυπωμάτων των σφραγίδων που χρησιμοποιούνται και τις διευθύνσεις των τελωνειακών αρχών που είναι αρμόδιες για την έκδοση των πιστοποιητικών κυκλοφορίας EUR. 1 και ελέγχουν εκ των υστέρων τα πιστοποιητικά κυκλοφορίας EUR. 1 και τα έντυπα EUR. 2.

Τα πιστοποιητικά EUR. 1 και τα έντυπα EUR. 2 γίνονται δεκτά για την εφαρμογή της προτιμησιακής μεταχείρισης, από την ημερομηνία κατά την οποία ενημερώνεται η Επιτροπή.

Η Επιτροπή ανακοινώνει τις πληροφορίες αυτές στις τελωνειακές αρχές των κρατών μελών.

Τα πιστοποιητικά κυκλοφορίας EUR. 1 και τα έντυπα EUR. 2 που έχουν υποβληθεί πριν από την ημερομηνία αυτή στις τελωνειακές αρχές του κράτους εισαγωγής γίνονται δεκτά σύμφωνα με την κοινοτική νομοθεσία. Άρθρο 26

Έλεγχος των πιστοποιητικών κυκλοφορίας EUR. 1 και των εντύπων EUR. 2

1. Ο εκ των υστέρων έλεγχος των πιστοποιητικών κυκλοφορίας εμπορευμάτων EUR. 1 ή των εντύπων EUR. 2 διενεργείται δειγματοληπτικώς και κάθε φορά που οι τελωνειακές αρχές του κράτους εισαγωγής έχουν βάσιμες αμφιβολίες ως προς τη γνησιότητα του εγγράφου ή την ακρίβεια των πληροφοριών σχετικά με την πραγματική καταγωγή των προϊόντων.

2. Για να εξασφαλιστεί η ορθή εφαρμογή του παρόντος πρωτοκόλλου, τα κράτη μέλη, οι χώρες και εδάφη και τα κράτη ΑΚΕ παρέχουν, μέσω των τελωνειακών τους διοικήσεων, αμοιβαία συνδρομή για τον έλεγχο της γνησιότητας των πιστοποιητικών κυκλοφορίας εμπορευμάτων EUR. 1 και της ακριβείας των πληροφοριών σχετικά με την πραγματική καταγωγή των προϊόντων, των δηλώσεων των εξαγωγέων που περιλαμβάνονται στα έντυπα EUR. 2 και της γνησιότητας και ακρίβειας των δελτίων πληροφοριών που αναφέρονται στο άρθρο 27 παράγραφος 2.

Οι αρχές των οποίων ζητείται η γνώμη παρέχουν κάθε χρήσιμη πληροφορία σχετικά με τις συνθήκες υπό τις οποίες έχει υποστεί επεξεργασία το προϊόν, αναφέροντας ιδίως τις συνθήκες υπό τις οποίες τηρήθηκαν οι κανόνες καταγωγής στα αφορώμενα κράτη ΑΚΕ, κράτη μέλη, χώρες και εδάφη.

3. Αν αποφασίσουν να αναστείλουν την εφαρμογή των διατάξεων της σύμβασης μέχρι να γίνουν γνωστά τα αποτελέσματα του ελέγχου, οι τελωνειακές αρχές του κράτους εισαγωγής επιτρέπουν στον εισαγωγέα να πάρει τα προϊόντα έναντι της ασφάλειας που κρίνεται αναγκαία.

4. Για την εφαρμογή της παραγράφου 1, οι τελωνειακές αρχές του κράτους εισαγωγής επαναποστέλλουν το πιστοποιητικό κυκλοφορίας εμπορευμάτων EUR. 1 ή το έντυπο EUR. 2, τα σχετικά, κατά περίπτωση, εμπορικά έγγραφα, ή αντίγραφό τους και παρέχουν τις πληροφορίες που συνέλεξαν και οι οποίες δημιουργούν την υπόνοια ότι οι ενδείξεις που περιλαμβάνονται στο εν λόγω πιστοποιητικό ή έντυπο είναι ανακριβείς.

5. Τα αποτελέσματα του εκ των υστέρων ελέγχου γνωστοποιούνται στις τελωνειακές αρχές του κράτους εισαγωγής εντός εξαμήνου. Με βάση τα αποτελέσματα αυτά πρέπει να μπορεί να διαπιστωθεί αν το αμφισβητούμενο πιστοποιητικό κυκλοφορίας εμπορευμάτων EUR. 1 ή το αμφισβητούμενο έντυπο EUR. 2 αφορούν τα πράγματι εξαχθέντα προϊόντα και εάν τα έγγραφα αυτά δικαιολογούν όντως την εφαρμογή του προτιμησιακού καθεστώτος.

6. Όταν από τη διαδικασία ελέγχου ή από άλλες τυχόν διαθέσιμες πληροφορίες φαίνεται να προκύπτει παράβαση των διατάξεων του παρόντος πρωτοκόλλου, το κράτος ΑΚΕ, είτε με δική του πρωτοβουλία είτε κατ' αίτηση της Κοινότητας, διενεργεί τις απαραίτητες έρευνες ή λαμβάνει μέτρα για να διενεργηθούν επειγόντως έρευνες, προκειμένου να ανιχνευθούν ή να προληφθούν παρόμοιες παραβάσεις. Το ενδιαφερόμενο κράτος ΑΚΕ μπορεί, για τον σκοπό αυτό, να καλέσει την Κοινότητα να συμμετάσχει στις έρευνες.

Όταν από τη διαδικασία ελέγχου ή από άλλες τυχόν διαθέσιμες πληροφορίες φαίνεται να προκύπτει παράβαση των διατάξεων του παρόντος πρωτοκόλλου, οι διαδικασίες διοικητικής συνεργασίας που προβλέπονται στο παρόν πρωτόκολλο και έχουν, ενδεχομένως, αρχίσει πρέπει να περατώ νονται προτού τα προϊόντα γίνουν δεκτά ως καταγόμενα προϊόντα δυνάμει του πρωτοκόλλου αριθ. 1.

7. Οι αμφισβητήσεις μεταξύ των τελωνειακών αρχών του κράτους εισαγωγής και του κράτους εξαγωγής που δεν μπορούν να επιλυθούν ή που θέτουν ζήτημα ερμηνείας του παρόντος πρωτοκόλλου, υποβάλλονται στην επιτροπή τελωνειακής συνεργασίας που προβλέπεται στο άρθρο 30.

8. Σε κάθε περίπτωση, η ρύθμιση των διαφορών μεταξύ του εισαγωγέα και των τελωνειακών αρχών του κράτους εισαγωγής εξακολουθεί να υπόκειται στη νομοθεσία του κράτους αυτού. Άρθρο 27

Έλεγχος της δήλωσης του προμηθευτή

1. Ο έλεγχος της δήλωσης του προμηθευτή μπορεί να γίνεται είτε δειγματοληπτικώς είτε όταν οι τελωνειακές αρχές του κράτους εισαγωγής έχουν βάσιμες αμφιβολίες για τη γνησιότητα του εγγράφου ή την ακρίβεια ή την πληρότητα των πληροφοριών σχετικά με την πραγματική καταγωγή των σχετικών εμπορευμάτων.

2. Οι τελωνειακές αρχές στις οποίες υποβάλλεται δήλωση του προμηθευτή μπορούν να ζητήσουν από τις τελωνειακές αρχές του κράτους στο οποίο έχει κατατεθεί η δήλωση τη χορήγηση δελτίου πληροφοριών, υπόδειγμα του οποίου περιέχεται στο παράρτημα VΙΙ του παρόντος πρωτοκόλλου. Εναλλακτικώς, οι τελωνειακές αρχές στις οποίες υποβάλλεται δήλωση του προμηθευτή μπορούν να ζητήσουν από τον εξαγωγέα να προσκομίσει δελτίο πληροφοριών που χορηγούν οι τελωνειακές αρχές του κράτους στο οποίο έχει καταρτιστεί η δήλωση.

Αντίγραφο του δελτίου πληροφοριών φυλάσσεται τουλάχιστον για μία διετία στο τελωνείο που το εξέδωσε.

3. Οι τελωνειακές αρχές της χώρας εισαγωγής πρέπει να ενημερώνονται το ταχύτερο σχετικά με τα αποτελέσματα του ελέγχου. Στην απάντηση πρέπει να αναφέρεται σαφώς εάν η δήλωση σχετικά με το καθεστώς των υλών είναι ορθή ή όχι.

4. Για τους σκοπούς του ελέγχου, οι προμηθευτές πρέπει να φυλάσσουν, τουλάχιστον για μία διετία, αντίγραφο του εγγράφου που περιέχει τη δήλωση καθώς και οιοδήποτε άλλο έγγραφο που αποδεικνύει το πραγματικό καθεστώς των υλών.

5. Οι τελωνειακές αρχές του κράτους στο οποίο έχει καταρτιστεί η δήλωση του προμηθευτή μπορούν να ζητούν οποιαδήποτε απόδειξη και να πραγματοποιούν οποιοδήποτε έλεγχο κρίνουν σκόπιμο για να επαληθευθεί η ακρίβεια της δήλωσης του προμηθευτή.

6. Κάθε πιστοποιητικό κυκλοφορίας EUR. 1 ή κάθε έντυπο EUR. 2, που έχει εκδοθεί ή καταρτισθεί βάσει ανακριβούς δηλώσεως του προμηθευτή θεωρείται άκυρο.

7. Η διαδικασία που ορίζεται στο άρθρο 26 παράγραφος 7, εφαρμόζεται σε περίπτωση αμφισβητήσεων σχετικά με τις δηλώσεις των προμηθευτών ή τα δελτία πληροφοριών. Άρθρο 28

Κυρώσεις

Κάθε πρόσωπο το οποίο, αποσκοπώντας στην υπαγωγή ενός προϊόντος στο προτιμησιακό καθεστώς, καταρτίζει ή φροντίζει να καταρτιστεί είτε έγγραφο με ανακριβή στοιχεία για την έκδοση πιστοποιητικού κυκλοφορίας εμπορευμάτων EUR. 1 είτε έντυπο EUR. 2 με ανακριβή στοιχεία, υφίσταται κυρώσεις. Άρθρο 29

Ελεύθερες ζώνες

Τα κράτη ΑΚΕ λαμβάνουν όλα τα αναγκαία μέτρα ώστε τα εμπορεύματα, τα οποία γίνονται αντικείμενο συναλλαγής βάσει πιστοποιητικού κυκλοφορίας εμπορευμάτων EUR. 1 ή δήλωσης του προμηθευτή και τα οποία κατά τη διάρκεια της μεταφοράς τους παραμένουν σε ελευθέρα ζώνη που ευρίσκεται στο έδαφός τους, να μην υφίστανται αντικαταστάσεις ή εργασίες άλλες από εκείνες που προορίζονται να διασφαλίσουν τη διατήρησή τους στην ίδια κατάσταση. Άρθρο 30

Επιτροπή τελωνειακής συνεργασίας

1. Συνιστάται επιτροπή τελωνειακής συνεργασίας, εφεξής αποκαλούμενη απλώς "επιτροπή", στην οποία ανατίθεται η διασφάλιση της διοικητικής συνεργασίας για την ορθή και ομοιόμορφη εφαρμογή του παρόντος πρωτοκόλλου, καθώς και η εκτέλεση κάθε άλλης αρμοδιότητας στον τελωνειακό τομέα που θα μπορούσε να της ανατεθεί.

2. Η επιτροπή μελετά σε κανονικά διαστήματα τις επιπτώσεις που έχει η εφαρμογή των κανόνων καταγωγής στα κράτη ΑΚΕ ιδίως στα λιγότερο αναπτυγμένα, και συνιστά στο συμβούλιο των υπουργών τη λήψη των κατάλληλων μέτρων.

3. Σύμφωνα με τους όρους που προβλέπονται στο άρθρο 31, η επιτροπή λαμβάνει τις αποφάσεις για τις παρεκκλίσεις από το παρόν πρωτόκολλο.

4. Η επιτροπή συνέρχεται σε τακτά διαστήματα, ιδίως για να προετοιμάσει τις αποφάσεις που λαμβάνει το συμβούλιο των υπουργών κατ' εφαρμογή του άρθρου 34.

5. Η επιτροπή συνιστάται, αφενός, από εμπειρογνώμονες των κρατών μελών και υπαλλήλους της Επιτροπής αρμόδιους επί τελωνειακών θεμάτων και, αφετέρου, από εμπειρογνώμονες που εκπροσωπούν τα κράτη ΑΚΕ και υπαλλήλους αρμόδιους επί τελωνειακών θεμάτων των περιφερειακών ενώσεων των κρατών ΑΚΕ. Η επιτροπή μπορεί, εάν χρειαστεί, να προσφύγει στις υπηρεσίες αρμόδιων εμπειρογνωμόνων. Άρθρο 31

Παρεκκλίσεις

1. Η επιτροπή τελωνειακής συνεργασίας μπορεί να αποφασίζει παρεκκλίσεις από το παρόν πρωτόκολλο εάν το δικαιολογεί η ανάπτυξη των υφισταμένων βιομηχανιών ή η εγκατάσταση νέων.

Για τον σκοπό αυτό, το κράτος ή τα κράτη ΑΚΕ για τα οποία πρόκειται πριν ή κατά την υποβολή του θέματος στην επιτροπή από τα κράτη ΑΚΕ, γνωστοποιούν στην Κοινότητα την αίτησή τους, βάσει δικαιολογητικών που καταρτίζονται σύμφωνα με την παράγραφο 2.

Η Κοινότητα αποδέχεται όλες τις αιτήσεις των ΑΚΕ που αιτιολογούνται δεόντως κατά την έννοια του παρόντος άρθρου και οι οποίες δεν μπορούν να ζημιώσουν σοβαρά μια εγκατεστημένη βιομηχανία της Κοινότητας.

2. Για να διευκολυνθεί η εξέταση των αιτήσεων παρέκκλισης από την επιτροπή τελωνειακής συνεργασίας, το κράτος ΑΚΕ που ζητάει την παρέκκλιση χρησιμοποιώντας το έντυπο που περιέχεται στο παράρτημα ΙΧ του παρόντος πρωτοκόλλου, παρέχει εις επίρρωση της αίτησής του όσο το δυνατό πληρέστερες πληροφορίες, ιδίως για τα ακόλουθα σημεία:

- περιγραφή του τελικού προϊόντος,

-φύση και ποσότητα των υλών καταγωγής τρίτων χωρών,

-φύση και ποσότητα των υλών καταγωγής κρατών ΑΚΕ, Κοινότητα ή ΥΧΕ, ή των υλών που μεταποιήθηκαν στις χώρες αυτές,

-μέθοδοι κατασκευής,

-προστιθέμενη αξία,

-αριθμός εργαζομένων στη συγκεκριμένη επιχείρηση,

-όγκος προβλεπομένων εξαγωγών προς την Κοινότητα,

-άλλες δυνατότητες εφοδιασμού σε πρώτες ύλες,

-αιτιολόγηση της αιτουμένης διαρκείας σε συνάρτηση με τις έρευνες που διεξάγονται για την ανακάλυψη νέων πηγών εφοδιασμού,

-άλλες παρατηρήσεις.

Οι αυτές διατάξεις εφαρμόζονται όσον αφορά ενδεχόμενες παρατάσεις.

Η επιτροπή τελωνειακής συνεργασίας μπορεί να τροποποιήσει το έντυπο.

3. Κατά την εξέταση των αιτήσεων συνεκτιμώνται ιδίως τα εξής:

α) το επίπεδο ανάπτυξης ή η γεωγραφική θέση του ή των ενδιαφερομένων κρατών ΑΚΕ-

β)οι περιπτώσεις που η εφαρμογή των υπαρχόντων κανόνων καταγωγής θα έθιγε αισθητά την ικανότητα μιας βιομηχανίας εγκατεστημένης σε ένα κράτος ΑΚΕ να συνεχίσει τις εξαγωγές της προς την Κοινότητα, και ιδίως οι περιπτώσεις που η εφαρμογή αυτή θα μπορούσε να έχει ως συνέπεια την παύση των δραστηριοτήτων-

γ)οι ειδικές περιπτώσεις, στις οποίες να αποδεικνύεται ότι οι κανόνες καταγωγής θα μπορούσαν να αποθαρρύνουν την πραγματοποίηση σπουδαίων επενδύσεων στη βιομηχανία και στις οποίες μια παρέκκλιση που να ευνοεί την πραγματοποίηση ενός προγράμματος επενδύσεων θα επέτρεπε τη σταδιακή πλήρωση των κανόνων αυτών. 4. Σε όλες τις περιπτώσεις, πρέπει να εξετάζεται αν οι κανόνες σωρευτικής καταγωγής επιτρέπουν τη λύση του προβλήματος.

5. Εξάλλου, όταν η παρέκκλιση αφορά ένα λιγότερο αναπτυγμένο ή νησιωτικό κράτος ΑΚΕ, η αίτηση εξετάζεται με ευνοϊκή προδιάθεση και λαμβάνονται ιδιαίτερα υπόψη:

α) οι οικονομικές και κοινωνικές επιπτώσεις των αποφάσεων που πρέπει να ληφθούν, ιδίως στον τομέα της απασχόλησης-

β)η ανάγκη εφαρμογής της παρέκκλισης για ένα χρονικό διάστημα λόγω της ιδιάζουσας κατάστασης του συγκεκριμένου κράτους ΑΚΕ και των δυσχερειών που αντιμετωπίζει. 6. Κατά την εξέταση της κάθε αίτησης, λαμβάνεται ειδικότερα υπόψη η δυνατότητα να χαρακτηριστούν ως καταγόμενα προϊόντα στων οποίων τη σύνθεση υπεισέρχονται ύλες καταγόμενες από αναπτυσσόμενες γειτονικές χώρες ή από χώρες λιγότερο αναπτυγμένες ή αναπτυσσόμενες με τις οποίες ένα ή περισσότερα κράτη ΑΚΕ έχουν ιδιαίτερες σχέσεις, με την προϋπόθεση ότι μπορεί να δημιουργηθεί μια ικανοποιητική διοικητική συνεργασία.

7. Με την επιφύλαξη των παραγράφων 1 έως 6, η παρέκκλιση χορηγείται όταν η προστιθέμενη αξία στα μη καταγόμενα προϊόντα που μεταποιούνται στο ή στα ενδιαφερόμενα κράτη ΑΚΕ είναι τουλάχιστον 45 % της αξίας του τελικού προϊόντος, εφόσον η παρέκκλιση δεν απειλεί να παραβλάψει σοβαρά έναν οικονομικό τομέα της Κοινότητας ή ενός ή περισσοτέρων από τα κράτη μέλη της.

8. Οι παρεκκλίσεις για τις κονσέρβες τόνου χορηγούνται αυτόματα για ποσόστωση 1 500 τόνων ετησίως κατά το διάστημα από την έναρξη ισχύος της σύμβασης μέχρι τις 31 Δεκεμβρίου 1992, και για 2 500 τόνους ετησίως από την 1η Ιανουαρίου 1993 και μετά.

Για τις παρεκκλίσεις εντός του ορίου της ποσόστωσης, τα κράτη ΑΚΕ υποβάλλουν την αίτησή τους στην επιτροπή τελωνειακής συνεργασίας, η οποία λαμβάνει τη σχετική απόφαση. Για τις ποσότητες που υπερβαίνουν την ποσόστωση, εφαρμόζεται η διαδικασία των παραγράφων 1 έως 7.

9. Η επιτροπή τελωνειακής συνεργασίας λαμβάνει όλα τα αναγκαία μέτρα ούτως ώστε η απόφαση να λαμβάνεται το συντομότερο και πάντως μέσα σε προθεσμία 60 εργάσιμων ημερών από την παραλαβή της αίτησης από τον συμπρόεδρο ΕΟΚ της επιτροπής. Αν στο διάστημα αυτό η Κοινότητα δεν γνωστοποιήσει στα κράτη ΑΚΕ τη θέση της σχετικά με την παρέκκλιση, η αίτηση θεωρείται ότι έχει γίνει δεκτή. Εάν η επιτροπή τελωνειακής συνεργασίας δεν καταλήξει σε απόφαση, τότε η επιτροπή πρέσβεων καλείται να αποφασίσει εκείνη, μέσα σε διάστημα ενός μηνός από την ημερομηνία κατά την οποία επελήφθη του θέματος.

10. α) Οι παρεκκλίσεις ισχύουν για διάστημα που καθορίζει η επιτροπή τελωνειακής συνεργασίας, και το οποίο κατά κανόνα είναι πενταετές-

β)η απόφαση για την παρέκκλιση μπορεί να προβλέπει παράταση χωρίς να χρειάζεται νέα απόφαση της επιτροπής τελωνειακής συνεργασίας, υπό τον όρο ότι το ενδιαφερόμενο κράτος ή κράτη ΑΚΕ θα αποδείξουν, τρεις μήνες πριν τη λήξη κάθε περιόδου, ότι ακόμα δεν είναι σε θέση να ανταποκριθούν στις διατάξεις του παρόντος πρωτοκόλλου στις οποίες αναφέρεται η παρέκκλιση-

αν εκφραστεί αντίρρηση για την παράταση, η επιτροπή τελωνειακής συνεργασίας εξετάζει το συντομότερο την αντίρρηση και αποφασίζει αν θα χορηγηθεί ή όχι νέα παράταση στην παρέκκλιση. Ακολουθεί τη διαδικασία που προβλέπεται στην παράγραφο 9. Λαμβάνονται όλα τα αναγκαία μέτρα για την αποφυγή διακοπών στην εφαρμογή της παρέκκλισης-

γ)Κατά τη διάρκεια των προθεσμιών που προβλέπονται στα σιαχεία α) και β), η επιτροπή τελωνειακής συνεργασίας μπορεί να επανεξετάσει τους όρους εφαρμογής της παρέκκλισης αν αποδειχθεί ότι επήλθε σημαντική αλλαγή στα πραγματικά περιστατικά στα οποία στηρίχθηκε η απόφαση για την παρέκκλιση. Μετά την εξέταση, η επιτροπή μπορεί να αποφασίσει την τροποποίηση των όρων της απόφασής της, όσον αφορά το πεδίο εφαρμογής της παρέκκλισης ή κάθε άλλου όρου που έχει καθορισθεί προηγουμένως. ΤΙΤΛΟΣ IV

ΚΑΝΑΡΙΟΙ ΝΗΣΟΙ, ΘΕΟΥΤΑ ΚΑΙ ΜΕΛΙΛΙΑ

^

Άρθρο 32

Ειδικές συνθήκες

1. Ο όρος "Κοινότητα" που χρησιμοποιείται στο παρόν πρωτόκολλο δεν καλύπτει τις Καναρίους Νήσους, ούτε τη Θέουτα και Μελίλια. Η έκφραση "προϊόντα καταγωγής Κοινότητας" δεν καλύπτει τα προϊόντα που κατάγονται από τις Καναρίους Νήσους, τη Θέουτα και τη Μελίλια.

2. Οι διατάξεις του παρόντος πρωτοκόλλου εφαρμόζονται κατ' αναλογία προκειμένου να προσδιορισθεί εάν προϊόντα που εισάγονται στις Καναρίους Νήσους, στη Θέουτα και τη Μελίλια μπορούν να θεωρηθούν ως προϊόντα καταγωγής ΑΚΕ.

3. Όταν προϊόντα εξ ολοκλήρου παραγόμενα στις Καναρίους Νήσους, στη Θέουτα και Μελίλια, στις ΥΧΕ ή στην Κοινότητα υφίστανται κατεργασίες ή μεταποιήσεις στα κράτη ΑΚΕ, θεωρούνται ως εξ ολοκλήρου παραχθέντα στα κράτη ΑΚΕ.

4. Οι κατεργασίες ή μεταποιήσεις που πραγματοποιούνται στις Καναρίους Νήσους, στη Θέουτα και Μελίλια, στις ΥΧΕ ή στην Κοινότητα, θεωρούνται ότι έχουν πραγματοποιηθεί στα κράτη ΑΚΕ, εάν στην συνέχεια οι παραχθείσες ύλες υποστούν κατεργασίες ή μεταποιήσεις στα κράτη ΑΚΕ.

5. Για την εφαρμογή των παραγράφων 3 και 4, οι ανεπαρκείς κατεργασίες που απαριθμούνται στο άρθρο 3 παράγραφος 3 στοιχεία α), β), γ) και δ) δεν θεωρούνται ως κατεργασίες ή μεταποιήσεις.

6. Οι Κανάριοι Νήσοι, η Θέουτα και η Μελίλια θεωρούνται ως ένα και μόνο έδαφος.

ΤΙΤΛΟΣ V

ΤΕΛΙΚΕΣ ΔΙΑΤΑΞΕΙΣ

^

Άρθρο 33

Πετρελαϊκά προϊόντα

Τα προϊόντα που αναφέρονται στο παράρτημα VIII εξαιρούνται προσωρινά από το πεδίο εφαρμογής του παρόντος πρωτοκόλλου. Ωστόσο οι διατάξεις για τη διοικητική συνεργασία εφαρμόζονται κατ' αναλογία για τα προϊόντα αυτά. Άρθρο 34

Αναθεώρηση των κανόνων καταγωγής

Σύμφωνα με τις διατάξεις του άρθρου 176 της σύμβασης, το συμβούλιο των υπουργών εξετάζει ετησίως ή όποτε το ζητήσουν τα κράτη ΑΚΕ ή η Κοινότητα, την εφαρμογή των διατάξεων του παρόντος πρωτοκόλλου ή των οικονομικών τους αποτελεσμάτων ώστε εάν χρειαστεί να τις τροποποιήσει ή να τις προσαρμόσει.

Το συμβούλιο των υπουργών λαμβάνει υπόψη του, μεταξύ άλλων, και την επίπτωση που έχουν οι τεχνολογικές εξελίξεις στους κανόνες καταγωγής.

Οι λαμβανόμενες αποφάσεις τίθενται το συντομότερο σε εφαρμογή. Άρθρο 35

Αιτήσεις παρεκκλίσεων

Τα συμβαλλόμενα μέρη συμφωνούν να εξετάσουν μόλις υπογραφεί η σύμβαση και στο κατάλληλο θεσμικό πλαίσιο, κάθε αίτηση για παρέκκλιση από το παρόν πρωτόκολλο, έτσι ώστε οι παρεκκλίσεις να τεθούν σε ισχύ την ίδια ημερομηνία που θα αρχίσει να ισχύει και η σύμβαση. Άρθρο 36

Παραρτήματα

Τα παραρτήματα αυτού του πρωτοκόλλου αποτελούν αναπόσπαστο μέρος του. Άρθρο 37

Εφαρμογή του πρωτοκόλλου

Η Κοινότητα και τα κράτη ΑΚΕ λαμβάνουν, σε ό,τι τα αφορά, τα αναγκαία μέτρα για την εφαρμογή του παρόντος πρωτοκόλλου.

ΠΑΡΑΡΤΗΜΑ Ι

ΣΗΜΕΙΩΣΕΙΣ

Πρόλογος

Οι παρούσες σημειώσεις ισχύουν επίσης, στις κατάλληλες περιπτώσεις, για όλα τα προϊόντα που κατασκευάζονται από μη καταγόμενες ύλες, ακόμα και για εκείνα που δεν έχουν υποστεί τις ειδικές μεταποιήσεις που αναφέρονται στον πίνακα του παραρτήματος ΙΙ, αλλά υπόκεινται απλώς στον κανόνα της αλλαγής κλάσης που προβλέπεται στο άρθρο 3 παράγραφος 1.

Σημείωση 1:

1.1. Στις δύο πρώτες στήλες του πίνακα περιγράφεται το παραχθέν προϊόν. Στην πρώτη στήλη δίνεται ο αριθμός της κλάσης ή του κεφαλαίου του εναρμονισμένου συστήματος και στη δεύτερη περιγραφή των εμπορευμάτων που αντιστοιχούν σ' αυτήν την κλάση ή κεφάλαιο μέσα στο σύστημα. Για κάθε ένδειξη που περιλαμβάνεται στις δύο πρώτες στήλες δίνεται ένας κανόνας στη στήλη 3. Όταν σε ορισμένες περιπτώσεις ο αριθμός της πρώτης στήλης συνοδεύεται από την ένδειξη "ex", αυτό σημαίνει ότι ο κανόνας στη στήλη 3 εφαρμόζεται μόνο για το τμήμα του κωδικού ή του κεφαλαίου όπως περιγράφεται στη στήλη 2.

1.2.Όταν περισσότεροι κωδικοί κλάσεων συγκεντρώνονται στη στήλη 1 ή όταν αναφέρεται στη στήλη αυτή ένας αριθμός κεφαλαίου και, κατά συνέπεια, τα προϊόντα που περιλαμβάνονται στη στήλη 2 περιγράφονται με γενικούς όρους, ο σχετικός κανόνας που αναφέρεται στη στήλη 3 εφαρμόζεται σε όλα τα προϊόντα τα οποία, στο πλαίσιο του εναρμονισμένου συστήματος, κατατάσσονται στις διάφορες κλάσεις του εν λόγω κεφαλαίου ή στις κλάσεις των οποίων οι κωδικοί εμφανίζονται μαζί στη στήλη 1.

1.3.Όταν υπάρχουν διάφοροι κανόνες στον παρόντα πίνακα που εφαρμόζονται σε διάφορα προϊόντα της ίδιας κλάσης, κάθε εδάφιο περιέχει την περιγραφή εκείνου του τμήματος της κλάσης που καλύπτεται από τον κανόνα που δίνεται παραπλεύρως στη στήλη 3.

Σημείωση 2:

2.1.Ο όρος "κατασκευή" καλύπτει κάθε μορφή κατεργασίας ή μεταποίησης ή κατασκευής, συμπεριλαμβανομένης της "συναρμολόγησης" ή ακόμη και ειδικών εργασιών. Βλέπε όμως και σημείωση 3.5 παρακάτω.

2.2.Ο όρος "ύλη" καλύπτει όλες τις μορφές συστατικών, στοιχείων, πρώτων υλών, υλικών, συνθετικών στοιχείων, μερών κ.λπ., που χρησιμοποιούνται για την κατασκευή ενός προϊόντος.

2.3.Ο όρος "προϊόν" αναφέρεται στο προϊόν που έχει κατασκευαστεί, ακόμη και αν πρόκειται να χρησιμοποιηθεί αργότερα σε άλλη διαδικασία κατασκευής.

2.4.Ο όρος "εμπορεύματα" καλύπτει και τις "ύλες" και τα "προϊόντα".

Σημείωση 3:

3.1.Σε περίπτωση που κλάσεις ή τμήματα κλάσεων δεν περιλαμβάνονται στον πίνακα, ο κανόνας "της αλλαγής κωδικών" όπως αυτός ορίζεται στο άρθρο 3 παράγραφος 1 εφαρμόζεται σ' αυτές τις κλάσεις ή τμήματα κλάσεων. Αν ο όρος της "αλλαγής κωδικού" εφαρμόζεται στις κλάσεις ή τα τμήματα κλάσεων που περιλαμβάνονται στον πίνακα, τότε αυτός ο όρος αναφέρεται στον κανόνα στη στήλη 3.

3.2.Η κατεργασία ή η μεταποίηση που απαιτείται από έναν κανόνα της στήλης 3 αφορά μόνο τις χρησιμοποιούμενες μη καταγόμενες ύλες. Ομοίως, οι περιορισμοί που περιλαμβάνονται σε κανόνα της στήλης 3 εφαρμόζονται μόνο για τις χρησιμοποιούμενες μη καταγόμενες ύλες.

3.3.Όταν ένας κανόνας ορίζει ότι μπορούν να χρησιμοποιούνται ύλες οποιασδήποτε κλάσης, οι ύλες της ίδιας κλάσης με εκείνες του προϊόντος μπορούν επίσης να χρησιμοποιούνται, με την επιφύλαξη πάντως των τυχόν ειδικών περιορισμών που μπορεί να αναφέρονται στον κανόνα. Εντούτοις η έκφραση "κατασκευή από ύλες κάθε κλάσης, συμπεριλαμβανομένων άλλων υλών του κωδικού . . ." σημαίνει ότι μπορούν να χρησιμοποιούνται μόνον ύλες που κατατάσσονται στον ίδιο κωδικό με εκείνες του προϊόντος και των οποίων η περιγραφή είναι διαφορετική από εκείνη του προϊόντος όπως αναγράφεται στη στήλη 2 του πίνακα.

3.4.Αν ένα προϊόν που κατασκευάζεται από μη καταγόμενες ύλες και το οποίο απόκτησε την ιδιότητα του "προϊόντος καταγωγής" κατά τη διάρκεια μιας διαδικασίας μεταποίησης με εφαρμογή του κανόνα της αλλαγής κωδικού ή του κανόνα που ορίζεται σχετικά με αυτό στον πίνακα, χρησιμοποιείται ως ύλη στη διαδικασία κατασκευής ενός άλλου προϊόντος τότε δεν υπόκειται στον κανόνα του πίνακα ο οποίος εφαρμόζεται στο προϊόν στο οποίο είναι ενσωματωμένο.

Για παράδειγμα (1): Ένας κινητήρας του κωδικού 8407 κατασκευάζεται σε συγκεκριμένη χώρα από ημικατεργασμένα προϊόντα σφυρηλάτησης από χαλυβοκράματα του κωδικού 7224. Ο κανόνας που εφαρμόζεται στους κινητήρες του κωδικού 8407 προβλέπει ότι η αξία των μη καταγομένων υλών που δύνανται να χρησιμοποιηθούν δεν πρέπει να υπερβαίνει το 40 % της εργοστασιακής τιμής του προϊόντος.

Αν αυτό το ημιτελές προϊόν κατασκευάστηκε στην εν λόγω χώρα με σφυρηλάτηση ενός μη καταγόμενου μύδρου, τότε το ημιτελές προϊόν που κατασκευάζεται με αυτόν τον τρόπο αποκτά την ιδιότητα του καταγομένου προϊόντος κατ' εφαρμογή του κανόνα που προβλέπεται στον πίνακα για τα προϊόντα του κωδικού 7224. Το ημιτελές αυτό προϊόν μπορεί, ως εκ τούτου, να θεωρηθεί ως καταγόμενο προϊόν στον υπολογισμό της αξίας των μη καταγομένων υλών που μπορούν να χρησιμοποιηθούν στην κατασκευή του κινητήρα του κωδικού 8407 χωρίς να χρειάζεται να ληφθεί υπόψη αν αυτό το ημιτελές προϊόν κατασκευάστηκε ή όχι στο ίδιο εργοστάσιο που κατασκευάστηκε ο κινητήρας. Η αξία του μη καταγόμενου μύδρου δεν πρέπει λοιπόν να ληφθεί υπόψη κατά τον προσδιορισμό της αξίας των μη καταγομένων υλών που έχουν χρησιμοποιηθεί.

3.5.Ακόμη και αν τηρούνται ο κανόνας της αλλαγής κωδικού ή οι άλλοι κανόνες που αναφέρονται στον πίνακα, το τελικό προϊόν δεν αποκτά την καταγωγή αν η εργασία που υπέστη είναι ανεπαρκής κατά την έννοια του άρθρου 3 παράγραφος 3.

3.6.Η μονάδα που λαμβάνεται υπόψη για την εφαρμογή των κανόνων καταγωγής είναι το προϊόν που λαμβάνεται ως μονάδα βάσης για τον προσδιορισμό της κατάταξης που βασίζεται στο "Εναρμονισμένο σύστημα". Όσον αφορά τους συνδυασμούς προϊόντων οι οποίοι κατατάσσονται με εφαρμογή του γενικού κανόνα 3 για την ερμηνεία του εναρμονισμένου συστήματος, η μονάδα που λαμβάνεται υπόψη πρέπει να προσδιοριστεί για καθένα από τα είδη που αποτελούν το συνδυασμό των κωδικών 6308, 8206 και 9605.

Επομένως:

- όταν ένα προϊόν, που αποτελείται από ομάδα ή σύνολο συναρμολογηθέντων ειδών, κατατάσσεται σύμφωνα με τους όρους του εναρμονισμένου συστήματος σε μία και μόνο κλάση, το όλο αποτελεί τη μονάδα προσδιορισμού του,

-όταν μια αποστολή αποτελείται από έναν ορισμένο αριθμό ταυτόσημων προϊόντων κατατασσομένων στην ίδια κλάση του εναρμονισμένου συστήματος, κάθε προϊόν πρέπει να λαμβάνεται υπόψη χωριστά κατά την εφαρμογή των κανόνων καταγωγής,

-όταν με εφαρμογή του γενικού κανόνα 5 για την ερμηνεία του εναρμονισμένου συστήματος, οι συσκευασίες κατατάσσονται μαζί με τα εμπορεύματα που περιέχουν, πρέπει να θεωρούνται ότι αποτελούν ένα σύνολο με αυτά τα εμπορεύματα για τον προσδιορισμό της καταγωγής.

Σημείωση 4:

4.1.Ο κανόνας που αναφέρεται στον πίνακα καθορίζει την ελάχιστη βαθμίδα κατεργασίας ή μεταποίησης που απαιτείται. Από αυτό συνάγεται ότι η διενέργεια ουσιαστικοτέρων κατεργασιών ή μεταποιήσεων προσδίδει επίσης την ιδιότητα του "προϊόντος καταγωγής" και ότι, αντίθετα, οι κατεργασίες ή μεταποιήσεις που παραμένουν κάτω από αυτό το κατώφλι δεν προσδίδουν την ιδιότητα αυτή. Δηλαδή, αν ένας κανόνας προβλέπει ότι μη καταγόμενες ύλες που βρίσκονται σε ένα καθορισμένο στάδιο επεξεργασίας μπορούν να χρησιμοποιούνται, η χρήση τέτοιων υλών που βρίσκονται σε προγενέστερο στάδιο επεξεργασίας επιτρέπεται επίσης, ενώ η χρήση τέτοιων υλών που βρίσκονται σε προγενέστερο στάδιο επεξεργασίας επιτρέπεται επίσης, ενώ η χρήση τέτοιων υλών που βρίσκονται σε μεταγενέστερο στάδιο επεξεργασίας δεν επιτρέπεται.

4.2.Όταν ένας κανόνας του πίνακα ορίζει ότι ένα προϊόν μπορεί να κατασκευασθεί από περισσότερες από μία ύλες, αυτό σημαίνει ότι μπορούν να χρησιμοποιηθούν μία ή περισσότερες ύλες. Δεν απαιτείται προφανώς να χρησιμοποιηθούν ταυτόχρονα όλες οι ύλες.

Για παράδειγμα (1): Ο κανόνας για τα υφάσματα προβλέπει ότι μπορούν να χρησιμοποιηθούν φυσικές ίνες και, μεταξύ άλλων, και χημικές ουσίες. Ο κανόνας αυτός δεν συνεπάγεται ότι πρέπει να χρησιμοποιηθούν ταυτόχρονα φυσικές ίνες και χημικές ύλες. Είναι δυνατό να χρησιμοποιηθεί η μία ή η άλλη από αυτές τις ύλες η ακόμη και οι δύο μαζί.

Κατά συνέπεια, αν στον ίδιο κανόνα, ένας περιορισμός αναφέρεται για μια ύλη και άλλοι περιορισμοί για άλλες ύλες, οι περιορισμοί αυτοί εφαρμόζονται μόνο για τις ύλες που έχουν πράγματι χρησιμοποιηθεί.

Για παράδειγμα (1): Ο κανόνας για τις ραπτομηχανές προβλέπει, μεταξύ άλλων, ότι ο μηχανισμός τάνυσης της κλωστής, όπως και ο μηχανισμός του ζικ-ζακ, πρέπει να είναι καταγόμενοι. Αυτοί οι δύο περιορισμοί εφαρμόζονται μόνον εάν οι μηχανισμοί στους οποίους αναφέρεται καθένας από αυτούς έχουν πράγματι ενσωματωθεί στη ραπτομηχανή.

4.3.Όταν ένας κανόνας προβλέπει στον πίνακα ότι ένα προϊόν πρέπει να έχει κατασκευαστεί από μια καθορισμένη ύλη, ο όρος αυτός δεν αποκλείει προφανώς τη χρήση άλλων υλών οι οποίες, λόγω της ίδιας της φύσης τους, δεν μπορούν να πληρούν τον κανόνα.

Για παράδειγμα (1): Ο κανόνας για τον κωδικό 1904, ο οποίος αποκλείει ρητώς τη χρήση των δημητριακών και των παραγώγων τους, δεν απαγορεύει προφανώς τη χρήση ανόργανων αλάτων, χημικών ουσιών ή άλλων πρόσθετων που δεν παράγονται από δημητριακά.

Για παράδειγμα (1): Στην περίπτωση ενός είδους που κατασκευάζεται από υφάσματα μη υφασμένα, αν προβλέπεται ότι είδος αυτού του τύπου μπορεί να κατασκευάζεται μόνο από μη καταγόμενα νήματα, τότε δεν είναι δυνατόν να χρησιμοποιούνται μη υφασμένα υφάσματα - ακόμη και αν αποδειχθεί ότι τα μη υφασμένα υφάσματα δεν μπορούν κανονικά να κατασκευαστούν από νήματα. Σε τέτοιες περιπτώσεις, η ύλη που πρέπει να χρησιμοποιηθεί είναι εκείνη που βρίσκεται στο στάδιο κατεργασίας που προηγείται του σταδίου του νήματος, δηλαδή σε κατάσταση ινών.

4.4.Αν προβλέπονται, σ' έναν κανόνα του πίνακα, δύο ή περισσότερα ποσοστά για τη μέγιστη αξία των μη καταγομένων υλών που μπορούν να χρησιμοποιηθούν, τα ποσοστά αυτά δεν μπορούν να προστεθούν. Επομένως, η μέγιστη αξία όλων των μη καταγόμενων υλών που χρησιμοποιούνται δεν μπορεί να υπερβαίνει ποτέ το υψηλότερο από τα εν λόγω ποσοστά. Εννοείται ότι δεν πρέπει να γίνεται υπέρβαση των ειδικών ποσοστών τα οποία προβλέπονται για ορισμένα προϊόντα, λόγω των διατάξεων αυτών.

Η σημείωση αυτή ισχύει επίσης για το ποσοστό ανοχής επί της αξίας που προβλέπεται στο άρθρο 5.

Σημείωση 5:

5.1.Ο όρος "φυσικές ίνες", όταν χρησιμοποιείται στον πίνακα, αναφέρεται σε ίνες άλλες από τις τεχνητές ή συνθετικές και πρέπει να περιορίζεται στις ίνες σε όλα τα στάδια που μπορούν να βρεθούν πριν από τη νηματοποίηση, περιλαμβανομένων των απορριμμάτων- εκτός δε αν έχει οριστεί αλλιώς, ο όρος "φυσικές ίνες" περιλαμβάνει ίνες που έχουν χτενιστεί, λαναριστεί ή μεταποιηθεί με άλλο τρόπο για τη νηματοποίηση, δεν έχουν όμως νηματοποιηθεί.

5.2.Ο όρος "φυσικές ίνες" καλύπτει τις χοντρές τρίχες (τρίχες χαίτης και ουράς μονόπλων ή βοοειδών) του κωδικού 0503, το μετάξι των κωδικών 5002 και 5003, καθώς και το μαλλί, τις τρίχες εκλεκτής ποιότητας και τις χοντροειδείς τρίχες των κωδικών 5101 έως 5105, τις βαμβακερές ίνες των κωδικών 5201 έως 5203 και τις άλλες ίνες φυτικής καταγωγής των κωδικών 5301 έως 5305.

5.3.Οι όροι "υφαντικοί πολτοί", "χημικές ύλες" και "ύλες που προορίζονται για την κατασκευή χαρτιού" που χρησιμοποιούνται στον πίνακα, προσδιορίζουν τις ύλες που δεν κατατάσσονται στα κεφάλαια 50 έως 63 και που μπορούν να χρησιμοποιούνται για την κατασκευή συνθετικών ή τεχνητών ινών ή νημάτων ή νημάτων ή ινών από χαρτί.

5.4.Ο όρος "τεχνητές ή συνθετικές ίνες μη συνεχείς" που χρησιμοποιείται στον πίνακα, καλύπτει τις δέσμες συνεχών νημάτων, τις μη συνεχείς ίνες και τα απορρίμματα τεχνητών ή συνθετικών ινών μη συνεχών των κωδικών 5501 έως 5507.

Σημείωση 6:

6.1.Για τα σύμμεικτα προϊόντα που κατατάσσονται στις κλάσεις για τις οποίες υπάρχει μέσα στον πίνακα παραπομπή στην παρούσα εισαγωγική σημείωση, οι όροι της στήλης 3 του πίνακα δεν πρέπει να εφαρμόζονται για τις διάφορες βασικές υφαντουργικές ύλες που χρησιμοποιούνται στην κατασκευή τους όταν, στο σύνολό τους, αντιπροσωπεύουν 10 % ή λιγότερο του συνολικού βάρους όλων των βασικών υφαντουργικών υλών του χρησιμοποιούνται (βλέπε επίσης τις παρακάτω σημειώσεις 6.3 και 6.4).

6.2.Εντούτοις η ανοχή αυτή εφαρμόζεται μόνο για τα σύμμεικτα προϊόντα τα οποία κατασκευάστηκαν από δύο ή περισσότερες βασικές υφαντικές ύλες βάσης.

Οι βασικές υφαντικές ύλες είναι οι ακόλουθες:

- μετάξι,

- μαλλί,

- χοντροειδείς τρίχες,

- τρίχες εκλεκτής ποιότητας,

- χοντρές τρίχες (τρίχες χαίτης και ουράς μονόπλων ή βοοειδών),

- βαμβάκι,

- ύλες που χρησιμοποιούνται στην κατασκευή χαρτιού, και χαρτί,

- λινάρι,

- κάνναβη,

- γιούτα και άλλες ίνες που προέρχονται από το εσωτερικό του φλοιού (βίβλος),

- σιζάλ και άλλες υφαντουργικές ίνες του είδους Agave,

- κοκοφοίνικα, άβακα, ραμί και άλλες υφαντικές ίνες,

- συνθετικές ίνες συνεχείς,

- τεχνητές ίνες συνεχείς,

- συνθετικές ίνες μη συνεχείς,

- τεχνητές ίνες μη συνεχείς.

Για παράδειγμα (1): Ένα νήμα του κωδικού 5205 που κατασκευάζεται από βαμβακερές ίνες του κωδικού 5203 και από συνθετικές ίνες μη συνεχείς του κωδικού 5506, είναι νήμα ανάμεικτο (σύμμεικτο). Επομένως, μη καταγόμενες συνθετικές ίνες μη συνεχείς που δεν ανταποκρίνονται στους κανόνες καταγωγής (που απαιτούν τη χρήση μη καταγόμενων χημικών ουσιών) μπορούν να χρησιμοποιηθούν μέχρι 10 % του βάρους του νήματος.

Για παράδειγμα (1): Ένα ύφασμα από μαλλί του κωδικού 5112 που κατασκευάζεται από νήματα από μαλλί του κωδικού 5107 και από συνθετικές ίνες μη συνεχείς του κωδικού 5509 είναι ένα ύφασμα ανάμεικτο (σύμμεικτο). Επομένως, συνθετικά νήματα που δεν ανταποκρίνονται στους κανόνες καταγωγής (που απαιτούν τη χρήση μη συνεχών ινών μη λαναρισμένων ούτε χτενισμένων, ούτε με άλλον τρόπο μεταποιημένων για τη νηματοποίηση) ή μάλλινα νήματα που δεν ικανοποιούν τους κανόνες καταγωγής (που απαιτούν τη χρησιμοποίηση φυσικών ινών) ή συνδυασμός των δύο αυτών τύπων νημάτων μπορούν να χρησιμοποιούνται σε αναλογία μέχρι 10 % κατά βάρος του υφάσματος.

Για παράδειγμα (1): Μια φουντωτή υφαντική επιφάνεια του κωδικού 5802 που κατασκευάζεται από βαμβακερά νήματα του κωδικού 5205 και από βαμβακερό ύφασμα του κωδικού 5210 θεωρείται σύμμεικτο προϊόν μόνον αν το ίδιο βαμβακερό ύφασμα είναι σύμμεικτο ύφασμα που κατασκευάστηκε από νήματα που κατατάσσονται σε δύο διαφορετικές κλάσεις ή αν τα βαμβακερά νήματα που χρησιμοποιούνται είναι αυτά τα ίδια σύμμεικτα.

Για παράδειγμα (1): Αν η ίδια φουντωτή υφαντική επιφάνεια κατασκευάζεται από βαμβακερά νήματα του κωδικού 5205 και από συνθετικό ύφασμα του κωδικού 5407, είναι τότε προφανές ότι τα νήματα που χρησιμοποιούνται είναι δύο διαφορετικές υφαντικές ύλες και η φουντωτή επιφάνεια είναι, κατά συνέπεια, σύμμεικτο προϊόν.

Για παράδειγμα (1): Ένας τάπητας φουντωτός, κατασκευασμένος με τεχνητά νήματα και νήματα από βαμβάκι, με υπόθεμα από γιούτα, είναι σύμμεικτο προϊόν γιατί χρησιμοποιούνται τρεις υφαντικές ύλες. Οι μη καταγόμενες ύλες οι οποίες χρησιμοποιούνται σε στάδιο κατασκευής πιο προχωρημένο από εκείνο που προβλέπεται από τον κανόνα, μπορούν να χρησιμοποιούνται υπό τον όρο ότι το ολικό τους βάρος δεν υπερβαίνει το 10 % του βάρους του τάπητα. Έτσι, τα τεχνητά νήματα και το υπόθεμα από γιούτα μπορούν να εισαχθούν κατά το στάδιο της κατασκευής εφόσον πληρούνται οι όροι βάρους.

6.3.Στην περίπτωση προϊόντων που περιέχουν "νήματα από πολυουρεθάνη που φέρουν κατά διαστήματα εύκαμπτα τμήματα από πολυαιθέρα, έστω και περιτυλιγμένα με άλλο νήμα" αυτή η ανοχή είναι 20 % όσον αφορά τα νήματα.

6.4.Στην περίπτωση προϊόντων που σχηματίζονται από μια φυχή που αποτελείται είτε από μια λεπτή λουρίδα αργιλίου είτε από μια ταινία πλαστικής ύλης επικαλυμμένη ή όχι με σκόνη αργιλίου, πλάτους μέχρι και 5 mm, και η οποία έχει ενσωματωθεί με κόλλημα μεταξύ δύο ταινιών από πλαστικές ύλες, η ανοχή αυτή είναι 30 % όσον αφορά την ψυχή αυτή.

Σημείωση 7:

7.1.Για τα έτοιμα υφαντουργικά προϊόντα τα οποία αποτελούν αντικείμενο, στον πίνακα, μιας υποσημείωσης που παραπέμπει στην παρούσα εισαγωγική σημείωση, είδη στολισμού και συμπληρωματικά είδη ενδύσεως από υφαντικές ύλες, τα οποία δεν ανταποκρίνονται στον κανόνα της στήλης 3 του πίνακα για το σχετικό έτοιμο προϊόν, μπορούν να χρησιμοποιούνται υπό τον όρο ότι το βάρος τους δεν υπερβαίνει το 10 % του ολικού βάρους των υφαντικών υλών που ενσωματώθηκαν σε αυτά.

Εν προκειμένω, "είδη στολισμού και συμπληρωματικά είδη ενδύσεως από υφαντικές ύλες" είναι εκείνα που κατατάσσονται στα κεφάλαια 50 έως 63. Οι φόδρες και οι εσωτερικές επενδύσεις δεν πρέπει να θεωρούνται είδη στολισμού ή συμπληρωματικά είδη ένδυσης.

7.2.Τα είδη στολισμού, τα συμπληρωματικά είδη ένδυσης και τα άλλα προϊόντα που χρησιμοποιούνται, τα οποία περιέχουν υφαντικές ύλες, δεν είναι υποχρεωτικό να πληρούν τους όρους της στήλης 3 ακόμη και αν δεν καλύπτονται από τη σημείωση 4.3.

7.3.Σύμφωνα με τις διατάξεις της σημείωσης 4.3, μη καταγόμενα είδη στολισμού ή συμπληρωματικά είδη ένδυσης ή άλλα μη καταγόμενα προϊόντα τα οποία δεν περιέχουν υφαντικές ύλες μπορούν, σε όλες τις περιπτώσεις, να χρησιμοποιούνται ελεύθερα όταν δεν μπορούν να κατασκευαστούν από ύλες οι οποίες αναφέρονται στη στήλη 3 του πίνακα.

Για παράδειγμα (1): Εάν ένας κανόνας του πίνακα προβλέπει, για ένα συγκεκριμένο είδος από υφαντική ύλη, όπως μια μπλούζα, ότι πρέπει να χρησιμοποιηθούν νήματα, τούτο δεν απαγορεύει τη χρήση ειδών από μέταλλο, όπως κουμπιά, αφού αυτά δεν μπορούν να κατασκευασθούν από υφαντικές ύλες.

7.4.Όταν εφαρμόζεται κανόνας ποσοστού, η αξία των ειδών στολισμού και των συμπληρωματικών ειδών ένδυσης πρέπει να λαμβάνεται υπόψη κατά τον υπολογισμό της αξίας των μη καταγομένων υλών που ενσωματώνονται.

ΠΑΡΑΡΤΗΜΑ ΙΙ

Κατάλογος επεξεργασιών ή μεταποιήσεων επί μη καταγομένων υλών που προσδίδουν στο μεταποιημένο προϊόν το χαρακτήρα του καταγόμενου προϊόντος

Δασμολογική κλάση

ΕΣ

Περιγραφή του προϊόντος

Επεξεργασία ή μεταποίηση επί μη καταγόμενων υλών

η οποία προσδίδει το χαρακτήρα του καταγόμενου προϊόντος

(1)

(2)

(3)

0201

Κρέατα βοοειδών, νωπά ή διατηρημένα με απλή ψύξη

Κατασκευή από ύλες οποιασδήποτε κλάσης, με εξαίρεση το κατεψυγμένο κρέας βοοειδών της κλάσης 0202

0202

Κρέατα βοοειδών, κατεψυγμένα

Κατασκευή από ύλες οποιασδήποτε κλάσης, με εξαίρεση το κρέας βοοειδών, διατηρημένο με απλή ψύξη ή κατεψυγμένο της κλάσης 0201

0206

Παραπροϊόντα σφαγίων βρώσιμα, βοοειδών, χοιροειδών, προβατοειδών, αιγοειδών, αλόγων, γαϊδουριών ή μουλαριών, νωπά, διατηρημένα με απλή ψύξη ή κατεψυγμένα

Κατασκευή από ύλες οποιασδήποτε κλάσης με εξαίρεση το ολόκληρο σφάγιο των κλάσεων 0201 έως 0205

0210

Κρέατα και παραπροϊόντα σφαγίων, βρώσιμα, αλατισμένα ή σε άρμη, αποξηραμένα ή καπνιστά. Αλεύρια και σκόνες, βρώσιμα, από κρέατα ή παραπροϊόντα σφαγίων

Κατασκευή από ύλες οποιασδήποτε κλάσης, με εξαίρεση το κρέας και τα παραπροϊόντα σφαγίων των κλάσεων 0201 έως 0206 και 0208, και τα συκώτια πουλερικών της κλάσης 0207

0302 έως

0305

Ψάρια, άλλα από τα ζωντανά

Κατασκευή κατά την οποία όλες οι χρησιμοποιούμενες ύλες του κεφαλαίου 3 πρέπει να είναι ήδη καταγόμενες

0402,

0404 έως

0406

Γάλα και προϊόντα γαλακτοκομίας

Κατασκευή από ύλες οποιωνδήποτε κλάσεων, με εξαίρεση τα γάλα και την κρέμα γάλακτος των κλάσεων 0401 ή 0402

0403

Βουτυρόγαλα πηγμένο γάλα και πηγμένη κρέμα, γιαούρτι, κεφίρ και άλλα γάλατα και κρέμες που έχουν υποστεί ζύμωση ή έχουν καταστεί όξινα, έστω και συμπυκνωμένα ή με προσθήκη ζάχαρης ή άλλων γλυκαντικών, ή αρωματισμένα ή με προσθήκη φρούτων ή κακάου

Κατασκευή στην οποία:

- όλες οι χρησιμοποιούμενες ύλες του κεφαλαίου 4 πρέπει ήδη να είναι καταγόμενες,

-όλοι οι χρησιμοποιούμενοι φρουτοχυμοί (εκτός των χυμών ανανά, κίτρου και Grapefruit) της κλάσης 2009 πρέπει να είναι καταγόμενοι, και

-η αξία οποιασδήποτε ύλης του κεφαλαίου 17 που χρησιμοποιείται δεν υπερβαίνει το 0 % της εργοστασιακής τιμής του προϊόντος

0408

Αυγά πτηνών χωρίς το τσόφλι τους και κρόκοι αυγών, νωπά, αποξηραμένα, βρασμένα στο νερό ή στον ατμό, μορφοποιημένα, κατεψυγμένα ή αλλιώς διατηρημένα, έστω και με προσθήκη ζάχαρης ή άλλων γλυκαντικών

Κατασκευή από ύλες οποιασδήποτε κλάσης, με εξαίρεση τα αυγά πτηνών της κλάσης 0407

(1) (2) (3) ex 0502

Τρίχες χοντρές χοίρου ή αγριόχοιρου, επεξεργασμένες

Καθαρισμός, απολύμανση, διαλογή και τέντωμα τριχών

ex 0506

Ακατέργαστα κόκαλα και οστεώδεις άξονες κεράτων

Κατασκευή κατά την οποία όλες οι χρησιμοποιούμενες ύλες του κεφαλαίου 2 πρέπει να είναι ήδη καταγόμενες

0710 έως

0713

Λαχανικά, κατεψυγμένα, προσωρινά διατηρημένα ή αποξεραμένα, εκτός από εκείνα των κλάσεων ex 0710 και ex 0711 για τα οποία οι εφαρμοζόμενοι κανόνες εκτίθενται παρακάτω

Κατασκευή κατά την οποία όλες οι χρησιμοποιούμενες φυτικές ύλες πρέπει να είναι ήδη καταγόμενες

ex 0710

Γλυκό καλαμπόκι (άψητο ή ψημένο στον ατμό ή βρασμένο στο νερό), κατεψυγμένο

Κατασκευή από νωπό ή διατηρημένο με απλή ψύξη γλυκό καλαμπόκι

ex 0711

Γλυκό καλαμπόκι, προσωρινά διατηρημένο

Κατασκευή από νωπό ή διατηρημένο με απλή ψύξη γλυκό καλαμπόκι

0811

Καρποί και φρούτα, άψητα ή ψημένα στον ατμό ή βρασμένα στο νερό, κατεψυγμένα, έστω και με προσθήκη ζάχαρης ή άλλων γλυκαντικών:

- Με προσθήκη ζάχαρης

Κατασκευή κατά την οποία η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

- Άλλα

Κατασκευή κατά την οποία όλα τα χρησιμοποιούμενα φρούτα και καρποί πρέπει να είναι ήδη καταγόμενοι

0812

Καρποί και φρούτα προσωρινά διατηρημένα (π.χ. με διοξείδιο του θείου ή σε άλμη, θειωμένο νερό ή σε νερό στο οποίο έχουν προστεθεί άλλες ουσίες που χρησιμεύουν για να εξασφαλιστεί προσωρινά η διατήρησή τους), αλλά ακατάλληλα για τη διατροφή στην κατάσταση που βρίσκονται

Κατασκευή κατά την οποία όλα τα χρησιμοποιούμενα φρούτα και καρποί πρέπει να είναι ήδη καταγόμενοι

0813

Καρποί και φρούτα αποξηραμένα, άλλα από εκείνα των κλάσεων 0801 μέχρι 0806. Μείγματα αποξεραμένων καρπών και φρούτων ή καρπών με κέλυφος, του κεφαλαίου αυτού

Κατασκευή κατά την οποία όλα τα χρησιμοποιούμενα φρούτα και καρποί πρέπει να είναι ήδη καταγόμενοι

0814

Φλούδες εσπεριδοειδών ή πεπονιών (στις οποίες περιλαμβάνονται και των καρπουζιών), νωπές κατεψυγμένες, σε άλμη, σε θειωμένο νερό ή σε νερό στο οποίο έχουν προστεθεί άλλες ουσίες που χρησιμεύουν για να εξασφαλισθεί προσωρινά η διατήρησή τους, ή και αποξεραμένες

Κατασκευή κατά την οποία όλοι οι χρησιμοποιούμενοι καρποί πρέπει να είναι ήδη καταγόμενοι

ex κεφάλαιο 11

Προϊόντα αλευροποιίας- βύνη, άμυλα κάθε είδους, ινουλίνη, γλουτένη από σιτάρι, εκτός εκείνων της κλάσης ex 1106 για τα οποία οι εφαρμοζόμενοι κανόνες αναφέρονται παρακάτω

Κατασκευή κατά την οποία όλα τα χρησιμοποιούμενα δημητριακά, ρίζες και βολβοί της κλάσης 0714 ή τα φρούτα πρέπει να είναι ήδη καταγόμενα

ex 1106

Αλεύρια και σιμιγδάλια από ξερά και αποφλοιωμένα όσπρια της κλάσης 0713

Ξήρανση και άλεση όσπριων της κλάσης 0708

1301

Γομαλάκα. Γόμες ρητίνες, γόμες-ρητίνες και βάλσαμα φυσικά

Κατασκευή κατά την οποία η αξία όλων των υλών της κλάσης 1301 που χρησιμοποιούνται δεν υπερβαίνει το 50 % της εργοστασιακής τιμής του προϊόντος

1501

Λίπος χοιρινό με την ονομασία "Saindoux". Άλλα χοιρινά λίπη και λίπη πουλερικών, λιωμένα, έστω και με πίεση, ή που εξάγονται με τη βοήθεια διαλυτών

- Λίπη από κόκαλα ή απορρίμματα

Κατασκευή από ύλες οποιασδήποτε κλάσης, εκτός από εκείνες των κλάσεων 0203, 0206 ή 0207 ή τα κόκαλα της κλάσης 0506

- Άλλα

Κατασκευή από κρέας ή βρώσιμα παραπροϊόντα σφαγίων χοιρινών της κλάσης 0203 ή 0206 ή από κρέας και βρώσιμα παραπροϊόντα σφαγίων πουλερικών της κλάσης 0207

1502

Λίπη βοοειδών, προβατοειδών ή αιγοειδών, ακατέργαστα (ξίγκια) ή λιωμένα, έστω και με πίεση, ή που εξάγονται με τη βοήθεια διαλυτών - Λίπη από κόκαλα ή απορρίμματα

Κατασκευή από ύλες οποιασδήποτε κλάσης, εκτός εκείνων της κλάσης 0201, 0202, 0204 ή 0206 ή από κόκαλα της κλάσης 0506

- Άλλα

Κατασκευή κατά την οποία όλες οι χρησιμοποιούμενες ύλες του κεφαλαίου 2, πρέπει να είναι ήδη καταγόμενες

1504

Λίπη και λάδια και τα κλάσματά τους, ψαριών ή θαλασσίων θηλαστικών, έστω και εξευγενισμένα, αλλά όχι χημικώς μετασχηματισμένα:

- Στερεά κλάσματα ιχθυελαίων και λάδια και έλαια θαλάσσιων θηλαστικών

Κατασκευή από ύλες οποιασδήποτε κλάσης, συμπεριλαμβανομένων και των άλλων υλών της κλάσης 1504

- Άλλα

Κατασκευή κατά την οποία οι χρησιμοποιούμενες ζωικές ύλες των κεφαλαίων 2 και 3 πρέπει να είναι ήδη καταγόμενες

ex 1505

Διϋλισμένη λανολίνη

Κατασκευή από ακατέργαστο εριολίπος της κλάσης 1505

1506

Άλλα λίπη και λάδια ζωικά και τα κλάσματά τους, έστω και εξευγενισμένα, αλλά όχι χημικώς μετασχηματισμένα

- Στερεά κλάσματα

Κατασκευή από ύλες οποιασδήποτε κλάσης, συμπεριλαμβανομένων και των άλλων υλών της κλάσης 1506

- Άλλα

Κατασκευή κατά την οποία όλες οι χρησιμοποιούμενες ζωικές ύλες του κεφαλαίου 2 πρέπει να είναι ήδη καταγόμενες

ex1507 έως

1515

Πηγμένα φυτικά λάδια και τα κλάσματά τους, έστω και εξευγενισμένα, αλλά όχι χημικώς μετασχηματισμένα

- Στερεά κλάσματα, εκτός εκείνων του λαδιού Jojoba

Κατασκευή από άλλες ύλες των κλάσεων 1507 έως 1515

- Άλλα εκτός:

- του λαδιού Tung, του κεριού Myrica και του κεριού Ιαπωνίας

-εκείνων για τεχνική ή βιομηχανική χρήση, εκτός από την παρασκευή προϊόντων ανθρώπινης διατροφής

Κατασκευή κατά την οποία όλες οι χρησιμοποιούμενες φυτικές ύλες πρέπει να είναι ήδη καταγόμενες

ex 1516

Λίπη και λάδια, ζωϊκά ή φυτικά και τα κλάσματά τους, επανεστεροποιημένα, έστω και εξευγενισμένα αλλά όχι αλλιώς παρασκευασμένα

Κατασκευή κατά την οποία όλες οι χρησιμοποιούμενες φυτικές και ζωικές ύλες πρέπει να είναι ήδη καταγόμενες

ex 1517

Βρώσιμα υγρά μείγματα από φυτικά λάδια των κλάσεων 1507 έως 1515

Κατασκευή κατά την οποία όλες οι χρησιμοποιούμενες φυτικές ύλες πρέπει να είναι ήδη καταγόμενες

ex 1519

Βιομηχανικές λιπαρές αλκοόλες χαρακτηριζόμενες ως τεχνητοί κηροί

Κατασκευή από ύλες οποιασδήποτε κλάσης, συμπεριλαμβανομένων των λιπαρών οξέων της κλάσης 1519

1601

Λουκάνικα, σαλάμια και παρόμοια προϊόντα, από κρέας, παραπροϊόντα σφαγίων ή αίμα. Παρασκευάσματα διατροφής με βάση τα προϊόντα αυτά

Κατασκευή από ζώα του κεφαλαίου 1

1602

Άλλα παρασκευάσματα και κονσέρβες κρεάτων, παραπροϊόντων σφαγίων ή αίματος

Κατασκευή από ζώα του κεφαλαίου 1

1603

Εκχυλίσματα και χυμοί κρέατος, ψαριών ή μαλακοστράκων μαλακίων ή άλλων ασπόνδυλων υδροβίων

Κατασκευή από ζώα του κεφαλαίου 1- πάντως όλα τα χρησιμοποιούμενα ψάρια, μαλακόστρακα, μαλάκια και άλλα υδρόβια ασπόνδυλα πρέπει να είναι καταγόμενα

1604

Παρασκευασμένα και κονσέρβες ψαριών. Χαβιάρι και τα υποκατάστατα αυτού που παρασκευάζονται από αυγά ψαριού

Κατασκευή κατά την οποία όλα τα χρησιμοποιούμενα ψάρια και αυγοτάραχα πρέπει να είναι ήδη καταγόμενα

1605

Μαλακόστρακα, μαλάκια και άλλα ασπόνδυλα υδρόβια, παρασκευασμένα ή διατηρημένα

Κατασκευή κατά την οποία όλα τα χρησιμοποιούμενα μαλακόστρακα, μαλάκια και λοιπά ασπόνδυλα πρέπει να είναι ήδη καταγόμενα

ex 1701

Ζάχαρη από ζαχαροκάλαμο ή από τεύτλα και ζαχαρόζη χημικώς καθαρή, σε στερεή κατάσταση, ή με προσθήκη αρωματικών, ή χρωστικών ουσιών

Κατασκευή κατά την οποία η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

1702

Άλλα ζάχαρα, στα οποία περιλαμβάνεται η λακτόζη, η μαλτόζη, η γλυκόζη και η φρουκτόζη (λεβυλόζη), χημικώς καθαρά, σε στερεή κατάσταση. Σιρόπια από ζάχαρη χωρίς προσθήκη αρωματικών ή χρωστικών ουσιών. Υποκατάστατα του μελιού, έστω και αναμειγμένα με φυσικό μέλι. Ζάχαρα και μελάσες, καραμελωμένα

- Χημικώς καθαρή μαλτόζη και φρουκτόζη

Κατασκευή από ύλες οποιασδήποτε κλάσης, συμπεριλαμβανομένων και των άλλων υλών της κλάσης 1702

-Άλλα αρωματισμένα ή με προσθήκη χρωστικών ουσιών

Κατασκευή κατά την οποία η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

- Άλλα

Κατασκευή κατά την οποία όλες οι χρησιμοποιούμενες ύλες πρέπει να είναι ήδη καταγόμενες

ex 1703

Μελάσες που προκύπτουν κατά την εκχύλιση ή τον εξευγενισμό (ραφινάρισμα) της ζάχαρης, αρωματισμένες ή με χρωστικές ουσίες

Κατασκευή κατά την οποία η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

1704

Ζαχαρώδη προϊόντα χωρίς κακάο (στα οποία περιλαμβάνεται και η λευκή σοκολάτα)

Κατασκευή κατά την οποία όλες οι χρησιμοποιούμενες ύλες υπάγονται σε κλάση άλλη από αυτήν του προϊόντος με την προϋπόθεση ότι η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

1806

Σοκολάτα και άλλα παρασκευάσματα διατροφής που περιέχουν κακάο

Κατασκευή κατά την οποία όλες οι χρησιμοποιούμενες ύλες υπάγονται σε κλάση άλλη από αυτήν του προϊόντος, με την προϋπόθεση ότι η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμής του προϊόντος

1901

Εκχυλίσματα βύνης. Παρασκευάσματα διατροφής από αλεύρια, σιμιγδάλια, άμυλα κάθε είδους ή εκχυλίσματα βύνης, που δεν περιέχουν σκόνη κακάο ή περιέχουν σε αναλογία κατώτερη του 50 % κατά βάρος και δεν κατονομάζονται ούτε περιλαμβάνονται αλλού. Παρασκευάσματα διατροφής από προϊόντα των κλάσεων 0401 μέχρι 0404, που δεν περιέχουν σκόνη κακάο ή περιέχουν σε αναλογία κατώτερη του 10 % κατά βάρος και δεν κατονομάζονται ούτε περιλαμβάνονται αλλού

- Εκχυλίσματα βύνης

Κατασκευή από δημητριακά του κεφαλαίου 10

- Άλλα

Κατασκευή κατά την οποία όλες οι χρησιμοποιούμενες ύλες υπάγονται σε κλάση άλλη από αυτήν του προϊόντος, με την προϋπόθεση ότι η αξία όλων των υλών του κεφαλαίου 17 που χρησιμοποιούνται δεν υπερβαίνει το 30 % της εργοστασιακής τιμή